text:
Bya BENADINO KATE
EBBULA ly’emirimu terikosezza bakulu bokka wabula n’abato naddala abawala bakwatiddwaako ekibaleetedde okubaako kye bakola okweyimirizaawo.
Mitinah Lukwago, 27, ow’e Ssenge mu disitulikiti ya Wakiso mukozi wa nviiri era kinyoozi ate nnannyini saluuni ya Princess Unisex Salon e Ssenge.
Agamba nti, omulimu gwe agufunyeemu era buli kimu ky’alina akiggye mu nviiri.
Yannyonnyodde bw’addukanya bizinensi. Nnina dipulooma mu by’okusiiga ebifaananyi ku Buganda Royal Institute e Mengo, wabula wadde bino bye nakugukamu nanyumirwa nnyo abasiba enviiri era bwe namaliriza okusoma ne nsalawo okukuguka mu kuyooyoota abantu enviiri.
Bazadde bange bampanga ssente ez’okukozesa nga nsoma era nga nterekako kuba nayagala okukola saluuni eyange nga mmaze okusoma.
Nagulangayo ebikozesebwa mu saluuni mpolampola nga ku bino kwaliko obutebe bwa pulasitiika, ekyuma ekikaza enviiri, endabirwamu n’obuntu obulala obutonotono era nagenda okumaliriza nga bimmazeeko 500,000/-.
NTANDIKA SALUUNI
Bwe nnamaliriza okusoma nafuna ennyumba e Kabuusu ng’omwezi nsasula 200,000/- era bansasuza emyezi mukaaga egisooka.
Olw’okuba saalina ssente zonna nakwatagana ne mukwano gwange eyaleetako ezimu ne tutandika okukola kuba ebyuma ebitandikirwako nabirina.
Twamala emyezi ebiri nga tufuna bakasitoma batono ddala ate nga tebadda era mukwano gwange yandeka ne nsigalawo nzekka era nange mu myezi ena nalemererwa.
Obuzibu nakizuula nga bwali bwa butabeera na bumanyirivu n’enkwata ya bakasitoma.
Nanoonya omulimu mu Kampala ne bankozesa era namalayo emyezi esatu ne nkoowa okukozesebwa kuba buli kimu nali nkiyize.
Ekyasinga okumpaliriza okuva mu by’okukozesebwa nasasulwanga ssente ezitamanyiddwa kuba kyasinziiranga ku bantu be nkozeeko.
Nagenda okulaba nga ssente teziwera ate nga nyinyuka kiro nga sifuna budde bukola birala.
NGULA SALUUNI
Namala emyezi etaano nga sikola era awo we nafumbirirwa era wano we nagabanira ku bintu bya kitaffe bye yatulekera ne nfuna 10,000,000/-.
Obutaano bwanfaako bwe nagula poloti ey’empewo kyokka nafuna bwe ngiddiza eyaginguza ne tubalagana ng’anfunidde saluuni.
Nasooka ne nkola nga sirina bakozi nga neesalira enviiri n’okusiba naye bwe nagenda ntereera ne nfuna abakozi abannyambako era ne nyongerako okusiiga enjala nga ne mu kiseera kino nsala enviiri, nsiba n’okusosola abantu enjala.
Kino nkikola okulaga abakozi bange nti siri wa njawulo nabo era kinnyambako ku baana okukola nga baagala kuba tukolera wamu.
ENNYINGIZA
Nga naakagula saluuni eno, nali nyingiza 30,000/- ekinene ennyo olunaku mu wiiki nga nfuna 150,000/-, naye mu kiseera kino olunaku bwe luba luntambulidde bubi nyingiza ezisoba mu 50,000/- ate bwe lunnamidde nfuna 200,000/-.
Abakozi basatu be nnina mbasasula buli lunaku okusinziira ku nyingiza bw’efaananye.
Nsasula ez’obupangisa 300,000/- buli mwezi naye era nfuna amagoba ageegasa.
EBIRUNGI BYE NFUNYE
1 Omulimu guno ngufunyeemu emikwano egy’omugaso nga ne mu buzibu bannyamba.
2 Njize enzirukanya ya bizinensi.
3 Nsobola okwerabirira n’abaana bange, baze ne bwatabaawo amaka ngaddukanya.
4 Nzimbye amayumba g’abapangisa e Katooke naye nga ssente nziggye mu saluuni.
OKUSOOMOOZEBWA
1 Ebiseera ebimu abakozi babulawo n’ebintu byange ne ngula buto ebirala ekinfiiriza.
2 Bakasitoma abamu bajja okugezesa emisono egitasoboka gye balaba ku mikutu gy’empuliziganya egimu bwe gigaana nga bayomba.
3 Abantu abamu batuvumaganya lwa butamanya kukola mulimu guno bulungi.
4 Obutawuliriza bakulu bye bah− hamba mu kusooka kyanziza nnyo emabega.
5 Emiwendo gy’ebikozesebwa ng’obuviiri, spirit n’ebirala gikyukakyuka buli kiseera ate nga bakasitoma toyinza kubongeza kuba tobabuulira ebyo.
6 Omulimu guno gukooya kuba tusiiba tuyimiridde ate nga ne bakasitoma abamu tebaagala kusasula kyokka nga baagala ebintu ebirungi.
EBINKUUMIDDE MU MULIMU
Omuntu okwagala omulimu kikulu era bw’otokikola nga gukulemye.
Enkwata y’abakozi nakyo kikulu kuba ye ndabirwamu ya bizinensi yo.
Buli luvannyuma lwa mwezi ntuula wansi ne nkola embalirira ku bibeera bikoleddwa era ne nkwanaganya omwezi ogwo n’ogwayita okulaba oba ntambula mubizinensi oba nzira mabega.
Teri mukozi ansooka ku mulimu, kuba omulimu gwange.
Ne bwe nfuna okusoomoozebwa okw’amaanyi nsigala ntambuza emirimu kuba nkimanyi nti mu kufuna mubaamu n’okufiirwa era situnuulira kufuna kwokka wabula nkimanyi bulungi nti nsobola n’okufiirwa era embeera eno ngisanze emirundi mingi naye nga nnemerako.
Buli lwe ntambulako, nkoppa ebintu bye sirina mu saluuni yange ne nyongera ku mutindo.


c: text/html

text:
1 Abako baatuukidde mu nnyumba Hamza Sebunya ne basooka kumuzaala okujja mu luggya.
2 Abagole baakyusizza engoye emirundi etaano nga ne mu bakyusa mwe muli n'omuko.
3 Ekisambi ky'ennyama tebaakitadde mu kibbo, baabajjisizza bookisi eriko ebikonda bye basitula ng'ekisaanikira kirimu ekituli omuyita ekirenge ky'ente ne kirengejjera wabweru.
4 Okwanjula kwabaddeko emperekeze.
5 Si kyabulijjo omuko okukyusiza engoye ku buko n'okusiibula ku ssaawa 4:20 ez'ekiro wabula Omutaka Kayiira Gajule yalambise nti, mu Buganda omuko teyeeyambulira ku buko.
6 Buli Mugenyi eyatuuse ng'asooka kulya mmere ne balyoka bagenda mu kidaala awaabadde omukolo. Kino kitera kubeera ku mikolo mu bitundu ebiri ebweru wa Buganda.
7 Nnaabagereka yatuuse ku mukolo ng'essaawa zikunukkiriza okuwera 7:00 mu ttuntu era n'awaayo obudde okuweesa omukolo ekitiibwa, n'avaawo ku ssaawa 1:15 akawungeezi.
8 Ebirabo bye baaleese baabigabidde mu kidaala nga basoma erinnya ne bategeeza gwe bawadde ekirabo ne bongerezaako embuzi.
Okwanjula kw'omuyimbi Rema Namakula mu bifaananyi
Rema yagambye nti buli mukazi yenna yetaaga kubeera n'omusajja gw'ayita omwami we ebyaddala

robotstxt: allowed

filter: keep


text:
MINISITA w'eby'amasanyalaze n'obugagga bw'omuttaka Ying. Irene Muloni atongozza enteekateeka empya gavumenti mw'egenda okuyita okutendeka bakamyufu bonna ababadde benyigira mu kuyungirira amasanyalaze ekibadde eky'obulabe eri abantu n'ebintu byabwe .
Enteekateeka eno etuumiddwa "PAWA KAPO" yatongozeddwa ku Lwokusatu ng'egendereddwa okutendeka ku bwerere ababadde bayungirira amasannyalaze mu bukyamu bafune ebbaluwa ezibasobozesa okukola nga balina olukusa .
Minisita Muloni yagambye nti Pulezidenti Museveni alina enteekateeka y'okubunyisa amasannyalaze mu bitundu by'eggwanga eby'enjawulo naddala mu byalo n'amakolero nga abatendekddwa baggya kwanguyizzaako okubayungako mu bulambulukufu mu mayumba gaabwe yonna gye bali .
Yagambye nti ennyumba za bantu nnyingi zibadde zikwatta omuliro ne bafiirwa ebintu gattako abamu okufiiramu .
Yayongeddeko nti bafunye doola 200,000 okuva mu bbanka y'ensi yonna nga ze zigenda okuyambako okubunyisa omulimu guno mu bitundu by'eggwanga byonna nga batendekebwa mu bitundu ebyenjawulo.
Ying. Ziria Tibalwa Waako nga yakulira ekitongole ekivunaanyizibwa ku kubunyisa amasannyalaze ekya ERA yagambye nti bagenda kutandikira ku bakammyufu 4000 wabula baakafunako 2,700 nga bagenda kutendekebwa mu bitundu by'eggwanga eby'enjawulo bakwasibwe ebbaluwa.
Yayongeddeko nti kino kigenda kuyambako okutondawo emirimu eri abantu ababadde be bibbirira ne bakole omulimu mu bulambulukufu .
Yayongeddeko nti bano era bagenda kuyambako ekitongole ky'amasannyalaze mu kugayunga naddala mu bitundu by'omu byalo gavumenti gy'egenda ng'ebunyisa amasannyalaze.


text:
Bya BENJAMI N SSEBAGGALA ne Kizito Musoke
Eyali mbega mu ofiisi ya Pulezidenti akwatiddwa nga kigambibwa nti ye yapanze n’okusaasaanya ekifaananyi ky’omulambo oguteeberezebwa okuba ogwa Christopher Aine akulira ebyokwerinda bya Amama Mbabazi.
Poliisi yategeezezza nti yakutte Charles Rwomushana oluvannyuma lw’okuzuula nti y’ali emabega w’ekifaananyi ekyo poliisi ky’egamba nti si kya Aine kubanga Aine, alowoozebwa nti akyali mulamu era anoonyezebwa.
Aine avunaanibwa okukuba abaserikale bwe yawerekera Mbabazi e Jinja mu September wa 2015.
Avunaanibwa n’ebigambibwa nti yakuba abawagizi ba NRM e Ntungamo. Okuva lwe yabula poliisi yassaawo obukadde 20 eri oyo yenna anaagiraga Aine.
Wiiki eno waliwo ekifaananyi ky’omulambo ekyafulumye nga kigambibwa nti gwa Aine. Omwogezi wa poliisi, Fred Enanga yagambye nti, Rwomushana bwe yafuna ekifaananyi ekyo n’atandikirawo okukisaasaanya ku mikutu gya kompyuta.
Rwomushana yakankanya Makerere mu myaka gye 90, bwe yamala okusoma mu Mbarara High School n’atandikawo ku Yunivasite ekibiina ky’abayizi abeeyita abanaku oba abankuseere. Yafuna ettutumu n’alondebwa okukulembera abayizi mu 1992-93.
Mu 1994 yeesimbawo okukiikirira Rujumbura mu lukiiko olwakola konsitityusoni ng’avuganya Jim Muhwezi mu kiseera ekyo eyali ow’amaanyi ennyo mu Gavumenti. Muhwezi yawangula.
Museveni yamulonda okubeera omubaka wa Gavumenti e Pader gye yava n’azzibwa mu kitongole ekikessi ekya ISO ng’avunaanyizibwa ku byobufuzi. Mwogezi nnyo atava ku leediyo, kyokka okuva lwe yaggyibwa mu ISO akolokota nnyo Gavumenti n’okwanika obunafu bwayo.
Eggulo ku Lwomukaaga, Minisita w’ensonga z’omunda, Rose Akol yatuuzizza olukuhhaana lwa bannamawulire n’agamba nti omulambo ogwalabise si gwa Aine.
Yabuuziddwa lwaki bamutaddeko obukadde 20 n’agamba nti Aine mukulu nnyo mu nkambi ya Mbabazi ate ekiseera kye tulimu kya kampeyini, bw’atassibwako maanyi kumufuna ensonga eno ejja kukozesebwa mu byobufuzi.
N’alabula abantu obutayingizaamu byabufuzi bawe poliisi omukisa ekole ogw’okumunoonya. Maama wa Aine, Nnaalongo Namuleme ow’e Semuto mu Katale Zooni yeebazizza poliisi olwa kaweefube w’okunoonya Aine.
Asabye be kikwatako bamutegeeze ekituufu ekiriwo akkakkane omwoyo.
“Ebikwata ku mwana wange mpulira biwulire teri avuddeyo kumbuulira kituufu. Omwoyo gunnuma olw’omwana wange”, bwe yategeezezza Bukedde.
Yasembye okuwuliziganya ne Aine ku lunaku lwe yabadde alina okweyanjula ku kkooti e Jinja ku misango gy’okukuba Abapoliisi. Ku olwo yakeera kumukubira ssimu ne boogera.
“Nazzeemu okumulaba mu bifaananyi ku mawulire ng’ali Ntungamo awaabadde abaalwanye. Ekinneewuunyisa kwe kumuteekako ssente obukadde 20 nti bamunoonya, atalina mmundu!
Atali nti yatta muntu kiki ekimuteekesaako amaanyi ago gonna” bwe yewuunyizza. Aine yaggyibwa awaka e Kyanja abantu abaali mu mmotoka Super Custom. Kyasooka kulowoozebwa nti poliisi y’emukutte ate oluvannyuma ne poliisi n’eteekawo obukadde 20 eri amanyi gy’ali.
Nnaalongo yatuuse Aine waabadde apangisa e Kyanja, baliraanwa ne bamutegeeza nti ennaku ezaakulembedde okubula waliwo kabangali ya poliisi ebadde ejja n’esimba okumpi ne waasula ng’eriko abaserikale abali mu byambalo bya poliisi. Waliwo endala eya buyonjo ebadde ejja awaka ng’erimu abambadde engoye ezaabulijjo.
“Abaana abo okuva kitaabwe Lt Col Julius Aine lwe yafa mu 1993, nze mbadde mbalabirira. Aine nnamuzaala November 14, 1982.
Pulezidenti yeeyama okubalabirira era Gen. Salim Saleh y’abadde abaweerera n’okubajjanja naye mu kiseera kino mbadde sinnaba kumuwuliza. Aine yafuna akabenje mu 2013 n’amala mu kkoma kumpi emyezi esatu..
Neeraliikirira kubanga obulamu butono. Aine alina omwana omu ekiseera kino yagenze ne nnyina mu kyalo”, bwe yategeezezza.
MWANNYINA OMULALA AYOGEDDE:
Birabwa Ntege mwannyina wa Aine gwe twasanze ewa nnyina e Semuto yagambye nti baagala kumanya kituufu oba mulamu bamanye gy’ali oba mufu bamuziike.


text:
OMUTENDESI wa Arsenal, Unai Emery agambye nti eky'okuba nti ttiimu ye emaze emipiira 17 mu mpaka zonna nga tekubiddwaamu tekikola makulu wabula ekisinga obukulu kwe kugizza ku ntikko.
Emery yabadde ayogera n'abaamawulire oluvannyuma lw'omupiira gwa Bournemouth, Arsenal gwe yawangudde ggoolo 2-1 ku Ssande.
Emery agamba nti balina okulwana okulaba nga basigala nga bawangula bawe abawagizi essanyu ssaako okuzza Arsenal mu bifo bye yabeerangamu edda.
Arsenal ebadde emaze emipiira ena ng'ekola maliri nga ku gino, esatu gya Premier (Wolves 1-1, Liverpool 1-1 ne Crystal Palace 2-2) era obuwanguzi bwe baafunye ku Ssande, bwabazizzaamu endasi.
Bali mu kyakutaano ku bubonero 27 era Emery yategeezezza nti balina okulwana ennyo ku Ssande bawangule Spurs bagiggye mu bana abasooka bo beesogge ekimu ku bifo ebyo.
Spurs yawangudde Chelsea ggoolo 3-1 ku Lwomukaaga ne yeesogga ekyokusatu olwo batabani ba Maurizio Sarri ne badda mu kyokuna.


text:
NGA World Cup y'okubaka ebulako mbale etandike, Uganda efunye ensonga endala okwongera okufiirawo oluvannyuma lw'okulinnya ebifo mu nsengeka.
She Cranes, ttiimu y'eggwanga ey'okubaka, eri mu keetalo nga yeetegekera World Cup etandika wiiki ejja nga July 12, mu kibuga Liverpool e Bungereza. Empaka zino we zituukidde nga Uganda erinnye ekifo mu nsengeka z'ekibiina ekiddukanya okubaka mu nsi yonna ekya International Netball Federation (INF), okuva mu kyomusanvu okudda mu kyomukaaga.
Mu kyomukaaga Uganda yaggyeewo Malawi, eyasindiikiriziddwa okutuuka mu kyomwenda emabega wa Scotland (7) ne Northern Ireland (8). Bakyampiyoni b'ensi yonna aba Australia be bakulembedde ne baddirirwa Jamaica, Bungereza ne New Zealand, ate South Afrika, ekwata ekisooka mu Afrika n'ebeera yakutaano mu nsi yonna.
Kati Uganda ekwata kyakubiri mu Afrika, era nga singa ekuuma omutindo n'esigala mu kifo ekyomukaaga, ejja kuba teyeetaaga kwetaba mu za kusunsulamu okuzannya mu World Cup eneddako mu 2023, e South Afrika.
Vincent Kiwanuka, omutendesi wa She Cranes yagambye nti amawulire gano gaakwongera abazannyi be amaanyi n'okwekkiririzaamu, n'okubaggulirawo emikisa okuzannya 'pulo', kuba Uganda egenda kwongera okuyitibwa n'okwetaba mu mpaka ez'omuzinzi eziwerako, kibayambe okulabibwa bakitunzi ba kiraabu ez'amaanyi.
SSENTE ZIKYABEESAMBYE Mu kiseera kye kimu, enkambi ya She Cranes ekyali mu kattu olwa Gavumenti okulwawo okubawa ssente obuwumbi 2.1, ze yeeyama okubayamba okukola ku nteekateeka z'okugenda mu World Cup.
Ku ntandikwa y'omwezi oguwedde, Ssaabawandiisi w'akakiiko akaddukanya emizannyo mu ggwanga aka NCS, Dr. Bernard Ogwel, yalangirira ttiimu y'abazannyi 15 n'abakungu mukaaga abagenda okukiikirira Uganda mu mpaka zino.
Bano bonna beetaaga tikiti z'ennyonyi, okubasasulira we banaasula, n'ebintu ebirala, wabula ensimbi tezinnalabika.
Jocelyn Uchanda, maneja wa She Cranes, agamba nti ssente zino era baali bategeseeko enzannya z'omukwano n'amawanga nga; Australia, Jamaica ne Malawi, kyokka tebaasobola kukituukiriza. "Ttiimu erina okusitula ku Lwokutaano luno wabula emikisa gy'okukituukiriza gikyali mitono ddala," Uchanda bwe yategeezezza.
Agattako nti ensimbi bwe zinaabula bajja kusooka kutwalako abazannyi abatandika n'abatendesi abamu, abalala babeegatteko oluvannyuma. MINISITA ATANGAAZIZZA Minisita w'Ebyemizannyo, Charles Bakkabulindi yaggumizza abookubaka nti ssente zikolebwako, era bajja kuzifuna ng'olunaku ttiimu lw'esimbulirako terunnatuuka.


text:
Ebyemizannyo
Ke kaseera Wilder ne Fury okulaga ani yáni?
ABDUL-NASSER SSEMUGABI
February 21st, 2020
Lennox Lewis, eyaliko kyampiyoni wénsi mu heavyweight, yómu ku bataamatira nti Mungereza munne Tyson Fury n’Omumerika Deontay Wilder beenkanya evvumbe mu December 2018. Mu nguumi eyanyumira mu Staples Center, Los Angeles, omulamuzi Alejandro Rochin yawa Wilder 115-111; Robert Tapper owa Canada n’awa Fury 114-112, ate […]
Abazannyi b’omupiira abasinga ebeeyi ku lukalu lwa Africa.
gnakawooya
October 9th, 2019
Abazannyi b’omupiira abalina ekitone okukira abalala bazenga bakyusa kiraabu okusobola okukola kunsimbi eziwera era mu myaka egiyise ekivirideko emiwendo kwebafunirwa nagyo okwekanama. Farouk Miya, y’omu ku bazannyi mu tiimu y’eggwanga asinga okuba ow’ebeeyi ng’ono yateeka omukono ku ngadano ne kiraabu ya Standard Liège ku 400,000 […]
FUFA eyanjudde omutendesi wa Cranes omugya
Ivan Ssenabulya
September 30th, 2019
Bya Ivan Ssenabulya Ekibiina ekiddukanya omuzannyo gwomupiira mu gwanga ekya FUFA, kyanjudde Johnny McKinstry ngomutendesi wa tiimu ye gwanga omugya. Ono owemyaka 34 munansi we gwanga ly Northern Ireland, yazze mu bigere bya Sebastien Desabre eyayabulira tiimu ye gwanga. Abantu 3 bebasunsulwa era ababadde bavuganya, […]
Ogw’ebika e Kkobe n’embogo gwa Lwamukaaga
Ivan Ssenabulya
August 29th, 2019
Bya Shamim Nateebwa Minisitule yebyemizannyo mu bwakabaka bwa Buganda nga bali wamu nebiina ekidukanya omuzannyo gw’omupiira mu Uganda bafulumizza entekateka ezigenda okugobererwa mu mupiira gwebika, ogwakamalirizo. Ab’embogo bagenda kwambalagana nabe Kkobe omupiira ogugenda okubeera mu ssaza lye Buddu. Minisita webyemizannyo mu bwakabaka bwa Buganda Owek. […]
Golola ne Ssemata bewera
Ivan Ssenabulya
August 1st, 2019
Bya Ivan Ssenabulya Ng’ebula olunnaku lumu lwokka okutuuka ku lulwana wakati wa Moses Golola of Uganda ne Umar Ssemata, ebbugumu lyeyongedde ngenjuuyi zombi bewera. Mu lukungaana lwabanamwulire olutudde akawungeezi akayise Golola agambye nti alinze lunnaku mulindwa, alage kyalinawo. Ono agezezaako nokulumba Ssemata amukube nebamwanguyira nebamukwata. […]
Onyango akyalidde Kattikiro
Ivan Ssenabulya
July 19th, 2019
Bya Shamim Nateebwa Kamala byonna wa Buganda Charles Peter Mayiga asabye abasambi b’ompiira okweyigirizanga enonno y’okkekerezza nokusiga ensimbi. Kattikiro bino abayogedde kapiteeni wa tiimu ye gwanga the Uganda Cranes era omusambi wa Mamelodi Sundowns Dennis Onyango, bw’abadde amukyaliddeko. Katikkiro agambye nti ssente z’ompiira zijja mu buvubuka […]
FUFA egobye abatendesi bonna
Ivan Ssenabulya
July 10th, 2019
Bya Prossy Kisakye Ekibiina ekiddukanya omuzannyo gwomupiira mu gwanga ekya Federation of Uganda Football Associations FUFA) kironze Abdallah Mubiru, ngomutendesi wa team ye gwanga the Uganda cranes owekiseera, nga betegekera empaka za Total CHAN eza 2020 ezigenda okutandika mu July. Kino kidiridde FUFA okugoba abatendesi […]
Tiimu ye gwanga yediimye
Ivan Ssenabulya
July 3rd, 2019
Ng’ebula ssaawa busaawa Uganda okuzannya ne Senegal ku mutendera ogwa team 16 mu mpaka za Africa cup of nations, amawulire agavaayo ssi malungi. Eno kigambibwa nti abazannyi bediimye okutendekebwa, bwebagaanye okulinnya bus okwolekera ku kisaawe kya Arab contractor’s stadium mu kibuga Cairo mu gwanga lya […]
Abaliko obulemu balina okukulakulanya ebitone
Ivan Ssenabulya
February 21st, 2019
Bya Shamim Nateebwa Abantu abalina obulemu ku mibiri gyabwe basomozeddwa, bave mu kukabanga wabula baveeyo okukulakulanya ebitone byabwe. Okulabula kuno kukoleddwa omumyuka wa mayor wa Kampala Central, Sam Gombya mu kutongoza empaka zemisinde, egyabaliko obulemu egya e Nakawa. Emiside gino gyategekeddwa nekigenderewa okumanyisa abantu ku […]
Misiri yerondeddwa okutegeka AFCON
Ivan Ssenabulya
January 8th, 2019
Egypt yegenda okutegeka empaka za Africa Cup of Nations 2019, okusinziira ku kibiina ekiddukanya omuzannyo gwomupiira mu Africa ekya Confederation of African Football. Egypt ewangudde South Africa, nobubonero 16, akulu akakubiddwa mu ttabameruka wabakulembeze bekibiina kino atudde mu gwanga lya Senegal. Kino kyadirira CAF okujjako […]


text:
SIGH Katongole eyavuganya n’omubaka Moses Kasibante owa Lubaga North n’amukuba n’enkoona n’enywa yaggwaamu oba ayise mu nkola y’okubeera n’omuntu wa wansi...
MOSES Kasibante omubaka wa Lubaga North atereezezza amaka, bw’ayanjuddwa mu kitiibwa ku mukolo ogwetabiddwaako ababaka ba Palamenti abasukka mu 20 abaamuwerekeddeko....
ABAKULU okuva mu bbanka enkulu batunudde ebikalu mu kakiiko ka Palamenti akavunaanyizibwa okulondoola emirimu n’ensaasanya mu bitongole bya gavumenti aka...
Bannamateeka ba Nambooze basitukiddemu oluvannyuma lw'omuntu waabwe okukwatibwa
Sitampu etabudde olukiiko l'ekyalo
29 June 2020
28 June 2020
01 July 2020
30 June 2020
01 July 2020


text:
Bubakwasiddwa omubaka wa Gavumenti e Kalungu Pastor caleb Tukaikiriza n'omumyuka we Hajat Sarah Nanyanzi ababakubirizza okubwebikka kibataase ku musujja gw'ensiri.
Abasawo bategeezezza nti baakizudde nti abantu bonna amaaso bagatunuulizza ssenyiga wa Coronavirus abeerabizza endwadde endala nazo ezikyakwata n'okutta ng'omusujja gwe gumu kuzo.
Maneja w'abakozi bano Victor Mpigga ku lw'abachina abegattira mu Zhong Industries yebazizza minisitule ne Gavumenti okutwalira awamu olw'okubaweera abakozi baabwe obutimba obw'obwerere ekiraze nga bwe babalumirirwa.


text:
Ttiimu ya Uganda eya ddigi esunsudde bakafulu mu kubonga ddigi okuttunka mu mpaka za FIM Africa Motorcross Championship ezigenda okubeera e Zimbabwe omwezi guno.
Abavuzi 37 bakakasiddwa dda nga bwe bagenda okwetaba mu mpaka zino okulaba ng'eggwanga livaayo n'obuwanguzi omwaka guno.
Abamu ku bavuzi kuliko; Fortune Sentamu, Sharifa Kateete, Ester Mwangala, Barak Orland, Stav Orland, Alon Orland, Kreidah Nsubuga, Emmanuel Lubega, Darel Muhindo, Jonathan Katende, Miguel Katende, Liam Ntale, Malcome Lubega, Ali Omar Yasser, Waleed Omar, Kylan Wekesa, Akaki Milton Obote, Akena Milton Obote, Wazir Omar n'abalala.
Omwaka oguwedde Uganda yakwata kyakusatu nga ku mulundi guno kapiteeni wa ttiimu ya ddigi Maxime Van Pee, akakasizza nga bwe bagenda okuwangula engule eno.
" Twetegese ekimala nga era buli muvuzi ali mu mbeera nnungi emusobozesa okuvuga era eggwanga tugenda kulikiikirira bulungi mu mpaka zino," Van Pee bwe yategeezezza.


text:
Oliver Nakakande nnalulungi wa Uganda omujja atandise namaanyi mu mpaka za nnalulungi w'ensi yonna (Miss World) n'awa Bannayuganda essuubi ly'okusitukulira mu ngule y'omwaka guno.
Leero yesooze fayinolo mu mutendera gw'okumoddola nga boolesa emisono (modeling) ogumu ku mitendera egivuganyizibwako mu mpaka zino bw'amalidde mu bawala 10 abasooka.
Obuvumu n'obukugu mu kutambula ku siteegi ng'amoddola(cut-walk) bye bimu ku bimuyambye okuyitamu era abasazi b'empaka basanze akaseera akazibu okusunsulamu abawala 10 olw'omutindo omulungi bonna 40 abayisemu eggulo (ku Ssande) gwe bolesezza.
Kino kiwadde Bannayuganda essanyu n'essuubi nti Nakakande ayinza okukola obulungi mu mpaka z'omwaka guno okufaananako ne Quiin Abenakyo gwe yadidde mu bigere eyamalira mu batano abasooka oba ye okusingawo.
Ekumi abayisemu okugenda ku fayinolo kuliko; Brazil, Czech Republic, France, Hong Kong China, India, Kazakhstan, Nigeria, Trinidad & Tobago, Uganda ne Vietnam.
Nakakande avuganya n'abawala abalala 129 okuva mu nsi ezenjawulo mu mpaka eziyindira mu kibuga London ekya Bungereza,


text:
Added 27th September 2019
KAABADDE kaseera ka nnaku mu kuziika omukyala Dimitria Nante Nabasumba 60, agambibwa okutemebwatemebwa omuvubuka Francis Namutale 27, ebiso emisana ttuku n’amutta.
Akabaga kano akaabaddewo ku Lwokuna ku Maya Nature resort mu ggombolola y'e Nsangi e Wakiso, keetabiddwaako abakulira...
GIBADDE miranga na kwazirana ku kitebe ky’ekitongole kya poliisi ekinoonyereza ku buzzi bw’emisango (CID) e Kibuli...
Abat wala ebirime ebweru w’eggwanga beemulugunya ku buseere bw’entambula y’ennyonyi ez’emigugu ng’ebisale byalinnyisibwa...
ABATUUZE b’e Kansanga abasoba mu 300 bafunye ku buweerero Kkooti Enkulu bw’efulumizza ekiragiro ekigaana ekitongole...
MUNNAMAGYE omulala, Maj. Gen. Eric Mukasa 60, eyakuba emmundu okuwamba enkambi y’e Kaweeweeta mu lutalo olwaleeta...


text:
Poliisi e Kyengera, ekyanoonyereza ekyasindikirizza ssemaka okutta mukyala we ku kyalo kye Bandwe, mu kiro, ky’olunnaku Olwokusatu sabiti eno nga 27.
Ssemaka Kayondo Siperito yasaangiddwa ng’amaze okutta mukyala we Nakimbugwe Magadareena myaka 30.
Okusinzira ku mwogezi wa Poliisi mu ggwanga Fred Enanga, abatuuze baatemeza ku poliisi era weyatuukidde nga ssemaka Siperito ali mu nnyumba asiimuula musaayi.
Enanga agamba nti wadde Siperito yakwattiddwa, Poliisi etandiise okunoonyereza okuzuula lwaki yasse mukyala we.
Mungeri y’emu alabudde abantu okukomya okudibuuda obulamu bw’abantu abalala kuba tebuzikawo.
Wabula abamu batuuze bagamba nti ssemaka abadde alumiriza mukyala we okwesamba ensonga z’omu kisenge era kiteeberezebwa y’emu ku nsonga lwaki yamusse.
Eddoboozi lya Enanga


text:
NZE Lawrence Zziwa mbeera Kajjansi. Mukama yansisinkanya Nakibuule ne twagalana okukkakkana nga tuzadde n’abaana babiri.
Tubadde tutambuza bulungi obufumbo bwaffe naye embeera z’omukyala zaatandika mpola okukyuka n’atuuka n’okuggalira abaana mu nnyumba ekitansanyusanga.
Wabula nnakizuula luvannyuma nti ekyali kikozesa mukyala wange bino lwakuba kitaawe tanjagaliza muwala we ng’agamba nti nsooke nkyale ewaabwe kuba tebammanyi nga mukoddomi waabwe.
Bino bwe nnabiyitiramu mukyala wange, yannaamba nti anjagala nnyo naye alina okugoberera ebiragiro bya kitaawe kuba ye muzadde we.
Ekyo twasooka ne tukyesonyiwa ne nsalawo nkwatagane ne maama anzaalira omukyala era ng’omuzadde amubuulirire akyuse mu nneeyisa ye.
Naye nagenda okulaba nga nninga naye amwesibako. Nze ne mukyala wange tukyeyagala naye obuzibu obuliwo taata tayagala mukwano gwaffe kugenda mu maaso n’atuuka n’okutuleetera tukole endagaano twawule abaana baffe.
Nsobeddwa eky’okukola era nsaba abantu batuwe ku magezi ku mbeera eno.


text:
OMUSAJJA azze mu Bukedde n’ategeeza nti ye jjajja w’omuyimbi Rema Namakula wadde ng’omwana tabalabawo. John Chrisestom Muyiisa ow’e Kibaale-Ssese nga ye yali omukiise w’essaza ly’e Bujumba mu lukiiko lwa 1995 olwabaga ssemateeka w’eggwanga, agamba nti talina kigendererwa kya kwesiba ku muyimbi oyo kumufunirako kubanga alinawo naye ekimuluma ye mwana obutamanya musaayi gwe.
Muyiisa agamba nti ebimu ku bimuluma kwe kuwulira muzzukuluwe ng’agambibwa nga bw’atamanyi bamuzaala gattako okubeera n’omusajja (Eddy Kenzo) gw’atabalaga mu butongole. Wano Muyiisa kwe kuwa Kenzo amagezi yeeyanjuleyo mu bakadde bamanye omuntu omutuufu alina omwana waabwe.
Ku Kenzo yayongeddeko nti ‘Oyo naye mumanyi bamuzaala wali Ssenyange (Masaka).’ Wabula Mzee Muyiisa agattako nti waliwo abamu ku b’ekikakye be yayise abafere abaayita ebbali ne bafunza Rema nga bagamba nti bokka bebali mu kika era beebo b’amanyi. Mu balala be yayogeddeko ye muyimbi Halima Namakula ng’oyo Rema gw’atwala nga kitaawe ne nnyina, nti Halima okumwefuga bwali bunafu bwa bassenga ba Rema be yali abeera nabo e Gayaza nga tebamuweerera.
Muyiisa anyumya nti taata wa Rema ye mugenzi Charles Mukiibi eyali omutunzi w’amasuuti mu Masaka era yafa Rema muto nnyo. Mukiibi yazaalibwa mukulu wa Muyiisa ayitibwa Aloysious Mukiibi mu Nyendo –Kayirikiti.
Maamawe yali akolera mu Kisenyi mu Kampala. Agamba nti Rema e Ssese tamanyiiyo naye ng’abamuzaala omuli ne Gerald Ssemwogerere eyali Meeya (mukulu wa Muyiisa), Omubaka Muyiisa n’abanene abalala bava mu kika ekyo.
Rema amwanukudde Rema bwe yawulidde bino yamuzzeemu nti; Kisoboka kitya Mzee (Muyiisa) bw’aba akakasa nti be banzaala, okumunoonyeza mu mawulire ng’ate ye tamugobangako.
Ku ky’okuyita Kenzo okumwanjulayo yagambye nti omusajja gw’alibalaga ye mutuufu ate alimulaga bamaze kumunoonya mu butuufu naye n’essaawa eno tebayinza kubiwulira buwulizi nti Kenzo ye bba ne batuuka n’okumuyita amwanjule nga ye Rema tasoose na kumulaga ssenga.
Halima Namakula attottodde Omwana bamuleke amanyi abantu abatuufu abamuzaala naye nze simulemesangako naye bamanye nti Rema muntu mukulu kati yeetegeerera. Maneja wa Rema ky’agamba Geofrey Kayemba; Nange mpagira Rema ku ky’okumunoonyeza mu mawulire kubanga bwe muba mwe mumuzaala mwandibadde mumusanga waka n’obujulizi bw’obuzaale bwe bwe muba mubulina. Ababamanyi bye bagamba Waliwo abagamba nti Rema alina ettabi ly’ekika ky’Abasese b’akkiririzaamu ng’abamuzaala era abo be baamulaga ne kitaawe we yaziikibwa mu Nyendo- Kayiritiki, era nti we yagenda n’akolawo n’emikolo nga buwungeera. Nti ekyamutamya abamu ku bamuzaala, kwe kubamutwalira nga wa mwaka gumu nga kitaawe afudde ne basaba nnyina obujulizi bw’obuzaale bwe obungi n’abaviira ate eyo emboozi Rema n’agimanya ng’akuze ne yeetamwa n’abeesonyiwa.


text:
Bya GERALD KIKULWE
2018 NBL Women semi Fayinolo
JKL Lady Dolphins 88-68 A1 Challenge
Ku lwokusatu mu MTN Arena Lugogo,JKL Dolphins yeefuze enzannya ezaasoose essatu 24-17,16-10, 26-18 wabula A1 Challenge n’ezuukuka mu katundu akasembayo 23-22 naye nga tekyalina ky’etaasa era bw’etyo n’ekubwa obugoba 88-68.
Hope Akello owa JKL yalonze Libbaawundi 16 ate n’akola obugoba 17, naddirirwa Ritah Imanishimwe n’obubonero 16 ne Stella Oyella 12
Georgia Adhiambo owa A1 Challenge yagezezzaako n’abafunira obubonero 18, Stella Nikuze 16 ne Susan Amito 12.
Eno ye semi esoose wabula nga baakuzannya emirundi etaano okufunako agenda ku Fayinolo ya Basketball sizoni eno.


text:
POLIISI y’oku Kaleerwe ekoze ekikwekweto mw’ekwatidde omuvubuka amanyiddwa nga Kinombe ne yunifoomu z’amagye z’abadde akozesa okubba mu bitundu bya Kawempe ebyenjawulo.
Abatuuze mu bitundu by’e Kanyanya, Kyebando, Mulago, Kaleerwe baludde nga balaajanira poliisi okubayamba ku bavubuka abatambulira mu byambalo by’amagye ekiro nga kyawalirizza poliisi y’oku Kaleerwe okukola ekikwekweto kino.
Baamukwatidde mumu Ddobbi gye yabadde akwese yunifoomu n’agibawa. Kinombe agamba nti we bamukwatidde nga yava dda mu bumenyi bw’amateeka.
Ekikwekweto kino kyayodde n’abavubuka abalala ng’abamu baasunsuddwaamu, abaasangiddwa nga tebalina mutawaana baayimbuddwa abalala ne batwalibwa mu kkooti.
Bayodde abavubuka ku Kaleerwe katale ka Freedom era bwe baamukunyizza n’abatwala tidde abadde yaakalokoka


text:
Yagambye nti kyewuunyisa okuba ng’ababaka b'e Busoga olukiiko lwe basoose okutuuza baatudde kumugoba wadde nga balina ebizibu bingi ebinyiga ekitundu kyabwe.
“ Busoga kimanyiddwa ng’ekitundu ekijuddemu envunza ezisibuka e Kamuli, ffe kitundu ekisinga okubeeramu obwavu, kyokka bino baabibuusizza amaaso obudde ne babumalira ku nze,” Namuganza bwe yagambye.
Eby’okumugoba yabiyise katemba kuba ye tabeerangako mmemba wa kibiina kyabwe kuba yakizuula nga tebalina mulamwa kwe batambulira.
Yaweze nga bwe watali muntu ayinza kumutangira kugenda Busoga n’agamba nti abaamugobye baayagadde kumanyisa nsi nti bulijjo waliyo kye bayita Busoga Parliamentary Caucus.
Namuganza okuvaayo kiddiridde ababaka abava e Busoga okulangirira ku Lwokutaano nga bwe baamugobye era ne bamulabula obutageza kulinnya kigere Busoga okuggyako ng'akozesezza nnyonyi erina okumutuusa e Bukono gy'akiikirira.


text:
Amawulire
Kkampuni zigaddwa
Ali Mivule
June 5th, 2013
Kkampuni bbiri ezikola obuveera zigaddwa lwakubeera mu mbeera mbi. Abakozi mu kkampuni eno beebadde basing okubonaboona ng’abasinga bavunze engalo n’ebigere olwwedaggala lyebakwatamu n’okulinnyamu. Kkampuni zino kuliko emanyiddwa nga Lida ne Eon nga zonna zikolala Mbalala mu district ye mukono. Abalwanirira eddemeb ly’abakozi beebasooka […]
Mukkakkane
Ali Mivule
May 8th, 2013
Bannayuganda abakkakkalabiza egyaabwe mu ggwanga lya South Sudan basabiddwa okukuuma obukkakamu. Bano batiisizzatiisiza nga bwebagenda owkekalakaasa mu ngeri y’okuwaknya eky’okuttibwa kwa bannaabwe 2. Abasuubuzi bano bagamba nti nabob agenda kukyuukira abadinka ababatulugunya . Ssenkaggale wa poliisi Maj Gen Kale Kaihur wabula agaba […]
Airtel eguze Warid
Ali Mivule
April 23rd, 2013
Terukyaali lugambo nti kampuni ya airtel eguze ginaawo wyamasimu eya warid telekom. Bharti Airtel kati yaakugatta ku bakistooma baaayo obukadde 4.6 , obulala 2.8 obwa warid okuweza obukadde 7.4 . Akulira ebyemirimu mu Airtel mu Uganda , Manoj Kohli, agamba kino kyebatuuseko kyaamanyi dala era […]
Amafuta bagabba
Ali Mivule
April 18th, 2013
Obadde okimanyi nti mafuta agassbwa mu mmotok aagasinag tegawera Ab’ekitongole ekikola ku mutindo mu ggwanga bagamba nti amasundiro g’amafuta agasinga galian ebyuuma ebifu ebibala omufuulo. Akulira ekitongole kino, Ben Mayindo agtegeezezza ababaka ku kakiiko k’ebybosuubuzio nga abaddukanya ebyuuma bino bwebabitigiinya okukkakkana nga babbye […]
Natti zivuddewo
Ali Mivule
March 25th, 2013
Ab’omukago gw abulaaya baggye natti ku bakungu 81 okuva mu ggwnaga lay Zimbabwe Kino kididiridde akalulu k’ekikungo akatabaddemu kavuyo mu ggwnaga lino nga bannanasi balonda ku ssemateeka w’eggwanga Kyokka ye kinvinvi Robert Mugabe, Natti zebamussaako zisigaddewo n’abayambi bbe abalala 10 Abakungu bano balai […]
Ebeeyi y’amata yakulinnya
Ali Mivule
March 19th, 2013
Abawooerwa amata beesibe bbiri Gavumenti erangiridde ng’ebeeyi yamata n’ebikolebw amu ata bwegenda okulinnya. Minister akola ku byensolo, maj Bright Rwamirama agaba nti kino kivudde ku kukaka abasunzi b’amata okubeera nebyuuma by’omulembe Rwamirama agaba nti mu kadde kano akakadde kano, amata agaweza liita akakadde […]
Abe Nsambya basenguddwa
Ali Mivule
February 25th, 2013
Baneekolera gyange abasoba mu 300 beebasenguddwa e nsambya nga kigambibwa nti ekifo kino kyaguliddwa omugagga Hassana Basajja Balaba. Abagobeddwa beebatunda sayidi boodi, kabada n’ebilala ku luguudo lwe Gaba. Abamu ku babazzi naababumba aboogedwako naffe bagamba nti baludde nga bawa obusuulu mu kitongole ky’eggaali y’omukkawabula nga […]
Baasi za Pioneer tezikyatambula
Ali Mivule
February 14th, 2013
Bannakampala abakozesa baasi za pioneer bubakeredde. Baasi zino ziwambiddwa lwabutasasula misolo. Ab’ekitongole ekiwooza ekya URA bagamba nti kkampuni ya pioneer bagibanja obuwumbi 8 mu misolo. Baasi zino ezibadde zakaweza omwaka bukyanga zitandika zibadde ziyambyeeko ba mufuna mpola okutambulira ku beeyi ensaamusaamu
Amasomero gaggaddwa
Ali Mivule
February 11th, 2013
Amasomero agasoba mu 10 aga primary ne secondary geegaggaddwa mu district ye Mukono lwabutatuukagana na mutindo. Gano gaggaddwa mu kikwekweto ekikulembeddwaamu akulira eby’okulondoola amasomero, Olivia Bulya n’akulira ebyenjigiriza,Margret Nakitto. Amasomero agaggaddwa tegabadde na butanda bumala mu booda, agatawuula baana balenzi na bawala, agatalina mataala mu […]


text:
Baasituse mu butebe ne batandika okunyeenya obubina n’okutiguka ng’abamu bwe bazina nga basoomooza abasajja.
Abasajja bwe baawulidde ebigambo ‘‘Wooloolo...bbebi wange nkwataako...’ ne bamanya nti ddiiru ewedde.
Baatandise okunyonyoogera ebyana ebyabadde bibasala mu maaso, okubikwata ku bubina nga bwe babisika nga babisembeza gye bali nga n’abawala manya abakazi bwe basembera nga bawanika emikono nga balinga abagamba nti, ‘‘wamma ebyange byonna nkuwadde twala’’.
Baabadde mu ndongo eyategekeddwa mu kifo ekisanyukirwamu e Masaka ekya Tevern Kick e Kyabakuza mu Masaka ku wiikendi.


text:
Empaka za Afrika zitandika Lwakusatu mu kibuga Asaba era Uganda yabadde eyungudde abaddusi 19 wabula kati baasigadde 17.
Mu baddusi Uganda b’eyungudde mulimu Peruth Chemutai, eyabadde e Finland mu mpaka z'abali wansi w'emyaka 20 n’awangula omudaali gwa feeza.
EMISINDE gy'okuwakanira ente gikamudde abayizi buli omu ng'agyesunga okugiwangula mu mpaka z'emizannyo gy'amayumba ezibumbujjidde mu ssomero lya Wagwa...
OMUYIZI wa S1 eyaddukidde mu bigere anywedde mu banne akendo bw’awangudde empaka z’emisinde gy’okwotoloola ebyalo ezaayitiddwa Inter Schools Competition,...
VIPERS olwawangudde ekikopo kya Azam Uganda Premier League, abamu ku bazannyi baayo ne bateekawo obukwakkulizo okuzza endagaano zaabwe obuggya.
UGANDA, etandise okuloza ku ssanyu ly'emidaali mu mizannyo gya Commonwealth, Joshua Cheptegei bw'awangudde omudaali gwa zaabu n'atuukiriza ebigambo bye...
Museveni ayozaayozezza Cheptegei
EMISINDE gy'amazaalibwa ga Kabaka ag'emyaka 63 giddukibwa nkya ku Ssande (April 8).
"Notisi abaddusi ze bafunye, zibamala okuva mu mpaka za Africa Cross Country n'emidaali egiwera."
ABAKULIRA emisinde mu ggwanga beeraaliikirivu olw’okubulwa abaddusi ba mmita 800, 1500 (abasajja), 100 ne 200, abanaakiikirira eggwanga mu mizannyo gya...
29 June 2020
28 June 2020
01 July 2020
30 June 2020
27 June 2020


text:
Polof. Kaleebu agamba nti omulimu gw’okukebera bagukoledde ddala bulungi nga mu buvanjuba bwa Afirika Uganda y’ekyasinze okukebera abantu abangi.
Embeera nga bw’eyimiridde, omwana alina ssennyiga oba ekifuba yandyekanga ng’abasomesa bamulagidde okusigala awaka okutuusa lw’aliwona ate akomewo nga...
Abantu abakwatibwa bajjanjabibwa kumala bbanga ki okuwona? Kisinziira engeri obulwadde buno gye bubeera bukukosezzaamu. Waliwo abakosebwa ennyo nga tasobola...
KU bantu abasoba mu bukadde 40 abali mu Uganda, amalwaliro abiri (2) gokka ge gateereddwaawo okujjanjaba abantu abanaabeera bazuuliddwa ne ssennyiga omukambwe...
SSENNYIGA omukambwe asattizza ensi kubanga asaasaanidde amawanga ag’enjawulo. Asse abantu bangi kyokka n’abasimattuse weebali kubanga si buli gwe kikwata...
Ebiviirako okulwala ensigo nga tomanyi
OMUWENDO gw’abantu abalwala ssennyiga w’e China owa Coronavirus (Covid-19) mu nsi yonna gweyongera buli lukya olw’ebbula ly’eddagala erisobola okulwanyisa...
Abakugu balaze engeri y'okulwanyisaamu akawuka ka Corona Virus mu Uganda
WALIwO obulwadde obutulumba nga tomanyi kwe buvudde kyokka ng’embeera ekwetoolodde y’evuddeko obuzibu naddala mu mpewo gye tussa
Dr. Mwebesa akuutira abantu okunaaba mu ngalo ne sabbuuni okusobola okutangira obulwadde buno n’akkaatiriza nti, mu kiseera kino, teri muntu yenna y’azuuliddwa...
01 July 2020
03 July 2020
01 July 2020
03 July 2020
06 July 2020


text:
Ogamba otya mwanamulenzi?
Ndi bulungi mpozzi ggwe.
Obulamu bugamba ki?
Bwandibadde bulungi naye sirina mubeezi.
Mpozzi ggwe ani?
Nze Isma Kakooza.
Obeera wa?
Mbeera Lubaga.
Olina emyaka emeka?
Ndi wa myaka 25
Okola mulimu ki?
Ntunda byatika.
Oyagala mukyala afaanana atya?
Njagala anannyamba okutumbula ekitone kyange eky’okuyimba nga wa buvunaanyizibwa. Njagala ali wakati w’emyaka 20 - 40 nga mwetegefu okwekebeza omusaayi. Kuba 0774446344 ne 0704095463.
Nze Ronald Nyanzi 32, mbeera Naalya, ntunda byamasanyalaze, nninayo omwana omu. Nnoonya omukyala omwetegefu okukola obufumbo, alina empisa, ate nga tulina okwekebeza omusaayi n’okugenda mu bakadde. Njagala ali wakati w’emyaka 18 - 27 ate nga tasussa mwana omu. Kuba 0708176520.
Nze Peter, nnina emyaka 40. Nnoonya omukyala ali wakati w’emyaka 25 - 35. Njagala mweru oba wa katakketakke ng’ali mu bitundu bya Kampala. Sifa ku ggwanga oba ddiini naye bw’oba muyaaye tokuba. Ndi ku ssimu, 0708136910.
Nze Jackson, nnina emyaka 27. Nnoonya mukazi nga mukozi ng’asobola okunnyambako mu bizinensi zange nga mwetegefu okugenda ku musaayi. Kuba 0753859546 Omunyarwanda totawaana.
Nze Micheal 25, Nnoonya omukazi ow’okuwasa ng’ali mu Greater Masaka. Asiimye kuba, 0706143127.
Nnoonya mukyala atazaala. Nnina emyaka 30, njagala ali wakati w’emyaka 30 - 40. Ayagala kuba, 0775690328.
Nze MH, nnina emyaka 38 nga mbeera Kampala. Nnoonya omusajja ali wakati w’emyaka 40 - 46 nga Mulokole. Kuba 0784777519.
Nnoonya omukyala ng’ali wakati w’emyaka 40 - 48. Njagala ali ku ddagala lya ARVS nga nze ng’akola. Nze nnina emyaka 60. Ebisingawo era anneetaaze nkubira ku 0701934555 twogere.
Nnoonya omukazi ow’okwagala. Asiimye kuba, 0706143127.
Nze Tom. Nnoonya omuwala omulungi ow’okuwasa ng’ali wakati w’emyaka 23 - 28. Nze nnina emyaka 38. Tujja kugenda mu musaayi. Ali siriyaasi kuba 0756138515.
Nze Richard, nnina emyaka 35, ndi Muganda. Njagala omukyala atya Katonda ng’alina empisa tugwalane. Omwetegefu nkubira twogere ebisingawo ku 0757725167.
Nnoonya omukazi nga Musoga naye ng’ategeera omukwano. Njagala ali wakati w’emyaka 18 - 20 nga tazaalangako. Kuba 0700983187/ 0785573165.
Nnina emyala 30, njagala omukyala nga Munyankole, Muganda oba Mutooro nga tasussa myaka 30 ate nga Mulokole. Ali siriyaasi kuba 0755175445.
Nze Jingo, njagala omukyala ng’alina ku ssente tukule omukwano. Kuba 0700520924.


text:
Kale mu buto nagenda ne ndwala omusujja era ne gunziba amatu naye nga nsobola okWogera wamu n’okusoma emimwa gy’omuntu ng’ayogera. Nze Isa Bisabo, nnina emyaka 28.
Mbeera Luweero mu Kikubo Zooni. Nnina obuzibu mu mukwano oba kahhambe nti sinnafuna mukisa mu bakazi kubanga naakawasa abakazi babiri naye nga bonna bagenda sitegedde kibatuute.
Olwatuuka nga mpasa omukyala wange gwe nnali mmaze ebbanga nga neegomba.
Mu kusooka twali mu mbeera nnungi era nga buli muntu atwegomba. Nnali sikkiriza mukazi wange kugenda mu nnimiro era nga muleka yeebase ne hhenda nnima.
Nakomangawo nga buli kimu kiri bulungi era ng’annyaniriza mu ssanyu ne kacaayi n’akampa.
Namugulira nga buli kye yali ayagala wadde ng’oluusi nalwanga wo olw’ebbula ly’ensimbi, yansuubizanga obutanvaamu era nange ne hhuma.
Kale saalowooza nti omukyala ono ankongooza bigere. Akaseera kaatuuka mukyala wange n’akyuka ng’awaka takyabeerawo abeera mu mikwano gye, nga bakola lugambo.
Munnange eyo gye yaggya emize n’atandika obutakyanfaako wamu n’okunvuma nga bw’annangira obwavu n’obutawulira.
Nasooka ne ndowooza nti osanga olubuto lwe lumunkyayizza wabula hhenda okwekkaanya nga talina lubuto era n’ankakasa nti tayinza kunzaalira.
Bino byampisa bubi era wano we nnamanyira nti alinayo omusajja omulala.
Bwe yakimanya nti muguddemu n’asiba ebinye, n’agenda. Nnamala ekiseera nga ndi muwuulu wabula oluvannyuma ne nfunayo omukazi omulala.
Wabula naye yanneefuulira nga tandabirira. Yatandika obutampa mmere n’akola n’ebirala bingi okunnumya.
Yalaba simufaako kwe kusibamu ebibye n’agenda. Simanyi oba ndiddamu okufuna omukazi omulala, ate nsaba Katonda bwemba nfunye andeetere anaagumiikiriza embeera yange.


text:
Added 19th December 2019
Omusajja akasuse ebintu bya mukyalawe wabweru: Ennyumba agitaddemu omukazi omulala
AB’E Korea bali mu kugaba musaayi okumala ennaku ttaano okutaasa bannaabwe abakwatibwa ekirwadde kya Corona.
EKIBIINA ky'obwannakyewa kikulembeddemu abatuuze b'e Mpambire ne bakola bulungibwansi omubaka Amelia Kyambadde...
KABAKA Ronald Muwenda Mutebi II akungubagidde omugenzi Maj.Gen. Eric Mukasa gwayogeddeko ng’omu ku bavubuka abazira...
EBIRAGIRO by'akakiiko k'amasaza bitemyemu abaddukanya ttiimu ezenjawulo ng'abamu babiwagira ,ate ng'abalala bawera...
ABAKULEMBEZE ba KACITA balabudde nti bavudde ku nkola y'akakiiko akassibwaawo okulambula akeedi mu Kampala okukakasa...


text:
Added 22nd July 2019
Ssentebe asobezza ku bazukulu be 2: Poliisi eyazizza amakaage ng'adduse
Nansubuga agamba ku myaka 75 asoboola okwetuusaako buli kimu.
MINISITULE y'ebyobulamu ekkirizza eddwaliro ly'e Kayunga erimaze emyaka ebiri nga liddaabirizibwa litandike okujjanjaba...
OMUMYUKA wa Pulezidenti Edward Kiwanuka Ssekandi ayozaayozezza Bannamasaka okusajjakula ne bafuna City nga ne disitulikiti...
Ekkubo lyatabudde meeya wa munisipaali y’e Mukono, George Fred Kagimu n’abatuuze abakozesa ekkubo eriyita okumpi...
AKAKIIKO kebassaawo okubaga ebinaagobererwa kisobozese okuggulawo akeedi z’omu Kampala kamalirizza lipooti eno...


text: Buli muntu bwobeera ofuba okumunyiga nokumussa, ajja kulwaana okuvaayo nokuyimuka. Bwabeera mu kinnya abeera afuba okunoonya weyekwaata newalinnya okudda ku ngulu. Abaganda bali ku matigga, mu nnyanga, bafuba kusituka yo, kale ekyo kiri mu buntu okubera nga beyogerako, bogera ku bibagatta nokubazzaamu amaanyi. Ebyo byatandika mu 1966. Singa emabegako, Abaganda baali ddala banyooma amawanga amalala, Obote nabalala , tebandibakkirizza kubeera mu Buganda, era Obote teyandifunye mukisa gukola mukago gwa bya bufuzi ne Kabaka wa Buganda. Musooke mwelowooze ku nneyisa yammwe nobutonde bwomuntu mulyooke munenye nti Abaganda befaako bewaana nebirala.


text:
Ggwe ani? Suzan Shamute Obeera wa? Masajja Okola mulimu ki? Ntunda dduuka Olina emyaka emeka? Ndi wa myaka 23.
Obuzibu obusanze wa? Bwa butabeera na mwami kuba mpulira ekiwuubaalo.
Oyagala alina bisaanyizo ki? Nnetaaga omwami ali ku ddagala lya ARVS, alabika obulungi, alina empisa, amanyi omukwano nga yazimba, ali wakati w'emyaka 30- 45 nga tasussa baana babbiri kuba nange nazaalako.
Bakufunye batya? Bakube 0752111484 oba 0786203740.
Twagala abakazi abalina empisa nga balungi.
NZE Ssemakula 35 mbeera Mengo mu Kampala, neddira Lugave. Nnetaaga omukyala alina eddiini, okuva ku myaka 25 n'okweyongerayo, amanyi omukwano, alina empisa ng'afaayo. Kuba 0700616173.
Nze Peter Musoke 39 mbeera mu Kampala, nazimba ate nkola. Nneetaaga omukyala atasussa myaka 30, eyasomako, nga Mulokole, atya Katonda nga mwetegefu okwekebeza omusaayi.
Kuba 0772480946 Nze Moses K 36 mbeera Kasubi, ndi musuubuzi. Nnoonya mukyala ali wakati w'emyaka 25- 33, atya Katonda nga mwetegefu okwekebeza omusaayi. Kuba 0756240087.
Nnoonya sugammami alina ennyonta y'omukwano, ali ku ddagala lya ARVS, alabika obulungi, alina ssente ng'ali wakati w'emyaka 30- 50. Nze Roman Mugisha.
Kuba 0759843793. Nnoonya sugammami ali siriyaasi ng'ali wakati w'emyaka 28-45. Nze Hassan Yasin. Mbeera Ntinda.
Kuba 0777413658. Nze Henry 24, mbeera Masajja. Nnoonya omukyala ali wakati w'emyaka 30-45, alina wasula ate ng'akola, ne bw'aba talina ssente naye ng'ayagala mukwano ankubire ku 0708487672 oba 0785569855 twogere.
Nze Polyester 25, Mbeera Busia. Ndi Munyankole. Nnoonya mukyala atasussa myaka 45 ng'alagikako mu bantu.
Kuba 0758424438. Nze Stephen 30, Mbeera Mbale. Ndi Mugwere. Njagala omukyala wa myaka 19-24. Ali siriyaasi kuba 0784089448 oba 0751277127.
Nze John, nnoonya omukazi atya Katonda, nga si Musiraamu, alina omulimu nga mwetegefu okwekebeza omusaayi.
Siri mugagga. Omwetegefu kuba 0750397603. Nze Shadrack 23, mbeera Mukono.
Nnoonya omukyala Omuganda,Omunyankole oba Omunyarwanda. Njagala alina empisa ng'ate atya Katonda. Ateekwa okuba ng'ali wakati w'emyaka 20-23. Kuba 0778788275.
Nze Musinguzi 39. Nkolera mu Kampala, era nneekozesa, nazimba mbeera wange. Nnina omwana omu.
Njagala omukazi owokubeera naye, nga yakoowa eby'ekiyaaye nga mwetegefu okuntwala ewaabwe, nokunzaalira. Njagala omwetegefu okugenda ku musaayi. Ateekwa okuba ng'ayagala nnyo Katonda, ng'ali wakati w'emyaka 25-40. Nkubira ku 0786832123 oba 0753602740 twogere.


text:
BANNAKIBIINA kya DP mu disitulikiti y'e Luweero balonze olukiiko lwa bantu 30 okutalaaga amagombolola ag'enjawulo okusaggula obuwagizi basobole okweriisa enkuuli mu kulonda kwa 2021.
Olukiiko lwatongozeddwa Dr. Abed Bwanika nga lukulemberwa eyaliko omubaka omukazi owa Luweero Brenda Nabukenya nga lwa kulaba nga bannakibiina beewala enjawukana n'okukomyawo abaayabulira ekibiina kino beegattire wamu okusobola okusiguukulula NRM mu buyinza.
Dr. Bwanika yagambye nti okuva eggwanga lwe lyefuga DP eyali emaamidde yandibadde yatwala dda obuyinza kyokka entalo mu kibiina zizze zibalemesa ne babakuba bbusu n'okubatwalako abasajja ehhwahhuli nga kati bali mu kwetereeza omuli okukomawo mu kibiina basobole okukukumba ebifo by'obukulembeze mu kulonda okuddako.
Yasabye abavubuka okukozesa omukisa gw'obungi bwabwe beenyigire mu nteeketeeka z'okulonda era basuule obululu bungi basobole okutikkula jjajjaabwe (Museveni) omugugu bafune abakulembeze b'omulembe gwabwe.
Yayongeddeko nti bwe banaalemwa baakusigala mu byalo kusamba nnanda kuba ne Museveni abantu gwe batinkiza naye obuvubuka yabukozesa okulwanyisa effugabbi lya Obote.
Poliisi etabangula olukiiko BannaDP baabadde bakyagenda mu maaso n'okuteesa poliisi n'eyingirawo ng'ekulemberwa DPC n'ebalagira okwamuka ekifo kuba tebaafunye lukusa era olwamaze okulya emmere buli omu n'atambula ng'adda gye yavudde


text:
ENKYA Lwamukaaga, abazannyi ba Cranes baakuyingira ekisaawe kya Francistown Sports Complex ekya Botswana nga bakimanyi nti bwe bakubwa bannyinimu, emikisa...
WADDE nga Micho awera nga bw’agenda okufuna obuwanguzi ku Botswana, kyokka obunnyogovu obuli e Botswana bumutiisizza n’ategeeza nti bwandikosa n’abazannyi...
OMUTEEBI Melvyn Lorenzen ow’e Giramaani, tannasalawo ku ttiimu gy’agenda kuzannyira.
BANNASSINGO baakiguddeko ku wiikendi mu mpaka z’amasaza ga Buganda, bwe baalemeddwa okufuna essanyu okuva ku ttiimu zaabwe ey’abasajja n’ey’abakazi.
KAMPEYINI eziyise, ebbula lya ggoolo n’obutawangulira ku bugenyi bye bibadde biremesa Cranes obutagenda mu z’Afrika.
OMUPIIRA gwa Cranes ne Botswana gwa magaso nnyo eri Uganda kuba bw’eguwangula ate Burkina n’esumagira ku Comoros, ejja kulinnya ku ntikko y’ekibinja D...
KIBULI SS yamezze St. Mary's Kitende ku fayinolo y'empaka za COPA Coca Cola ez'omupiira gw'amasomero ga siniya n’egiremesa okutuuka ku buwanguzi obw’omulundi...
EMIKISA gya Malvyn Lorenzen ow’e Girimaani okuzannyira Cranes ku mupiira gwa Botswana gikendedde, oluvannyuma lw’ekitongole ekivunaanyizibwa okugaba paasipooti...
NG’EMPAKA z’amasaza zikyagenda mu maaso n’okutojjera ku bisaawe eby’enjawulo, NICHOLAS KALYANGO akuleetedde abalongo abazannyira Buluuli abazannyidde ttiimu...
SS WADDE nga baava dda ku kikopo, SC Villa yayongedde amaanyi mu lutalo lw’okulwanira ebifo bwe yawangudde Sadolin (2-1) ku Lwokutaano.
04 August 2020
05 August 2020
05 August 2020
04 August 2020
10 August 2020


text:
Bino yabyogeredde ku mukolo kweyakwasiriddwa emmotoka Nissan UBB 123N ng’ebalirirwamu obukadde obusukka 150 okuva mu Kkampuni y’emmotoka eya Motorcare ng’eno bagiwaddeyo yeyambisibwe abayizi ba Yunivasite eno abakola essomo ly’Obwayinginiya nga gwabadde Bulange- Mmengo ku Lwokutaano March 16, 2018.
“Temwenyigira mu kwekalakasa, ebyo bibi ddala tebirina gyebitwala Yunivasite. Emmotoka eno ebawereddwa yakubayamba kwongera kuyiga, mugyemu yingini n’ebirala mugiyiwe ate mujje nange munvugemu nga mukozesa omukisa gwemulina nti Yunivasite eno yabulwamu Ssekabaka Muteesa I eyali omwagazi w’obumanyi,” Mayiga bweyategezezza neyebaza aba Motorcare olw’okuvaayo okutumbula eby’enjigiriza mu Bwakabaka.
Emyaka ebbiri egiyise emabega abayizi ba Yunivasite eno bazze bekalakasa nga yagalwako mu October 2017 kyokka negulwawo nga December 2017 ng’abayizi naddala abasoma amasomo ga Sayansi naago agetaaga ebikozesebwa bagamba tebabirina. Okuva abakulira ettendekero lino bazze bafuna ebyuma ebikozesebwa naddala mu kitongole kya Yinginiya ekyaali obubi ennyo.
Katikkiro Mayiga yayongedde nategeza obumanyi bufunibwa mu kutta mikago bwatyo naakubiriza abantu okukolanga emikago n'emikwano egibagasa nga Ssekabaka Muteesa I bweyakola omukago n'abazungu ogwavaamu byonna ebiri Ku mulembe ebirabibwa mu Uganda eyawamu.
Ye akulira Motorcare Uganda, Florence Sempebwa Makada ategezezza nga bwebasazeewo okutta omukago ne Yunivasite eno okuyamba abayizi okufuluma nga bakuba buddinda sayansi akwata Ku mmotoka kuba bafuna abayizi bangi abajja okutendekebwa nabo okuva mu matendekero agatali gamu nga batendekeddwa Tekinologiya w’emmotoka mukadde okusinga kwono aliko.
Omumyuka Ow'okubiri Owa Katikkiro wa Buganda era nga ye Minisita w'ebyenjigiriza e Mmengo, Dr. Twaha Kaawaase agambye nti batandise Ku lugendo lw'okunogera ebizibu bya yunivasite eno eddaggala naddala nga bateeka ebikozesebwa mu masomo ga Sayansi ne Tekinologiya.
Omukolo gwetabiddwako, Minisata Omubeezi ow'ebyenjigiriza Dr. Prosperous Nankindu Kavuma, Omumyuka wa Cansala wa Yunivasite eno n'abasomesa be n'abakungu okuva mu Motorcare Uganda era oluvanyuma wabaddewo okussa omukono Ku ndagaano z'omukago ne Katikkiro okukwasibwa emmotoka aba Motorcare gyebatonedde Yunivasite.


text:
Bya KIZITO MUSOKE
MAJ. GEN. Muhoozi Kainerugaba ategeezezza nti, talina kakwate n'abavubuka abaavuddeyo ne bategeeza nga bwe baagala yeesimbewo ku bwapulezidenti mu 2021.
Abavubuka bano abeeyita “MK Generation” gye buvuddeko baafulumya obupapula nga bawandiiseeko obubaka obusaba Muhoozi yeesimbewo ku bwapulezidenti. Kyokka omwogezi wa Muhoozi, Maj. Chris Magezi ategeezezza bye boogera talina kyabimanyiiko.
Yagambye nti ekibinja ky'abavubuka bano kyasooka kuvaayo ng’okulonda kwa 2016 kunaatera okutuuka.
Kyokka okulonda okuva lwe kwaggwa babadde tebaddangamu kulabika okutuusa kati. Kyokka yagambye nti abavubuka ba ddembe okuba n’endowooza yaabwe era Muhoozi abasiima okuba nga bamulinamu obwesige. Muhoozi mutabani wa Mw. Museveni era ye muwabuzi wa Pulezidenti ow'enjawulo ku bikwekweto.
ABABAKA BALEMEDDE MU KAMPALA Bukya Sipiika Rebecca Kadaga asindika Palamenti mu luwummula, ababaka bangi tebannagenda mu bantu bali mu Kampala balinze ssente.
Palamenti yagenda mu luwummula nga October 4, ababaka bagende bebuuze ku bantu ku kuggyawo ekkomo ku myaka gya Pulezidenti.
Ababaka baagambye nti beetaaga ssente zino okupangisa emizindaalo, obutebe n’ebirala okusinziira ku IVAN MPONYE.


text:
Oluvannyuma lw’emyaka ena ng’asibidde ku myaka 25, kyaddaaki omuyimbi Desire Luzinda eyakazibwaako erya ‘kitone’ aseeseetuse nga kati awezezza emyaka 26.
Yasinzidde ku kabaga k’amazaalibwa ge kwe yalagidde ssente ku Lwomukaaga ekiro ku Riders Lounge ku Acacia Place e Kamwokya ng’okukeetabako wabadde olina kuba ng’oyambadde byeru n’ategeeza mikwano gye n’abamu ku bawagizi be abaabaddewo nti, “eky’emyaka temukibuuza naye mukimanye nti nkuze era mpezezza 26” olwo enduulu n’evuga abalala nga bwe bagamba nti, wabula Desire olimbye emyaka.
Desire yasoose kwewuunyisa abaabadde bamulindiridde wabweru bwe yajjidde mu mmotoka ekika kya BMW X6 gy’atera okuvuga ennaku zino era waliwo abaawuliddwa nga beebuuza gy’agya ssente.
Eby’okunywa n’okulya byabadde bya bwereere okutuusa akabaga lwe kaawedde ku ssaawa 8:00 ekiro.
Nga tannasala keeki, yasoose kutambula nga bw’abuuza ku bagenyi be n’okwekubya nabo ebifaananyi.
Bwe yatuuse ku mugagga Emmanuel Lwasa owa Lwasa Events ono yamuwaanye (Lwasa) nti Desire y’omu ku bayimbi abamukubira emiziki egimusanyusa era y’ensonga lwaki avudde e Masaka okujja ku kabaga ke.
Yamusuubizza okumuteekamu ssente okutumbula ekitone kye eky’okuyimba nga bw’ayamba abayimbi abalala.
Kino kyacamudde Desire n’amwebaza n’abantu abalala abazze.


text:
Mu muluka gwa Mengo nayo okulonda bakansala abasajja kwasaziddwaamu ng’erinnya lya Denis terijjidde ku kalulu.
Ate poliisi y’e Kampalamukadde yakutte omusajja eyabadde alonda kyokka ng’erinnya lye teriri ku lukalala lwa balonzi.
Okukwatibwa kiddiridde ba ajenti ba bakansala Olive Kituyi (atalina kibiina) ne Emma Matovu (FDC) okumwekengera era baagenze okwekenneenya ng’erinnya lye ly’agenda okulonderamu ssi lirye ne bamukuba kyokka poliisi n’emutaasa. Oluvannyuma Poliisi yakutte ba ajenti: Jennifer Ajambo owa Kituyi ne Henry Mubiru owa Matovu olw’okukuba muntu.
E Kawempe ekibinja ky’abantu 18 nga kuliko abalina basitoola babiri nga bali mu ngoye ezaabulijjo baazinze eyavuganyizza ku bwassentebe bw’eggombolola eno, Emmanuel Sserunjogi ne bamukuba emiggo n’abawagizi be.
Bino byabaddewo mu kiro ekyakeesezza Olwokusatu, abasajja bano bwe baabazingizza ku ofiisi ze mu Lufula Zooni e Bwaise .
Sserunjogi yazimbye omubiri era n’avaamu omusaayi mu nnyindo n’omuwagizi we Abdu Kaggwa n’atwalibwa e Mulago ng’ali bubi.
Yagguddewo omusango gw’okubatulugunya ku poliisi e Kawempe ku fayiiro nnamba SD:11/02/03/11
Ate e Makerere, bazibye oluguudo olugenda mu Kikoni okumpi ne poliisi nga mwe batadde ekifo ekironderwamu era wano eyeesimbyewo Dan Saali we yalondedde.
E Kawempe Mbogo eyeesimbyeewo ku bwakansala bwa Kawempe I , Ying. Katumba yagugulanye n’akulira eby’okulondeesa mu kitundu kino lwa kuggya ku bakuuma obululu bwe ebbaluwa ze yabawadde okukakasa nti bagenda kumukuumira obululu.
POLIISI y’e Kampalamukadde yakutte omusajja eyabadde alonda kyokka ng’erinnya lye teriri ku lukalala lwa balonzi.
Omusajja ono okukwatibwa kiddiridde ba ajenti ba bakansala Olive Kituyi (atalina kibiina) ne Emma Matovu (FDC) okwekengera omusajja ono era bagenze okwekenneenya ng’erinnya lye yabadde agenda okulonderamu ssi lirye era kwe kumubuuza ebimwogerako nga talina abantu kwe kutandikla okumukuba wabula Poliisi n’emutaasa.
Oluvannyuma Poliisi yakutte ba ajenti: Jennifer Ajambo owa Kituyi ne Henry Mubiru owa Matovu nabo ne baggalirwa ng’ebalanga kukuba muntu.
Mu Central n’e Kawempe balwanye


text:
Kirabika tebaamukubira kwemakula era buli ekimusanyusa amala gakikwatako ne bw’aba takisabye.
Omukulu ono eyali munywanyi wa Bobi Wine ennaku zino abeera mu ggwanga lya South Africa nga yakomyewo okulambula ku banywanyi be ne bizinensi ze.
Era olwatuuse n’akwatagana ne mukwano gwe Bobi Wine n’ebyana mannya abakazi ne balinnya eryato ne baseeyeeya nga bwe banywa n’okulya ku ssente zaabwe ng’eno bwe bamuwaana okuba ‘Omusama ow’amaanyi’.
Ndowooza naye wano we yafunidde amaanyi omukono gwe ne gutandika okumulalukako era okukkakkana nga gusibidde ku bisambi by’abakazi abaabadde batudde naye nga beesaze obukete.
Waliwo omuwala manya omukazi amulemeddeko nti ssebo Badman fuga engalo zo nga yeefuula atabiwulira n’okwetunuza ebbali.
Owoolugambo waffe atugambye nti obwedda waliwo abamucookooza akolewo akatiisa bw’aba yeeyita musajja mu kifo ky’okwesesa ng’ate ebyana bimulazeeko.


text:
KANSALA omukyala ow'omuluka gw'e Najjanankumbi I mu munisipaali y'e Lubaga, afudde mu ngeri ey’ekibwatukira n’atiisa ba kansala banne abayise kanso ey'amangu okumukungubagira ne baleta ekiteeso ky'okuteekawo obujjanjabi bw'obwereere eri abakozi ba ka kanso ne ba Kanslaa bonna.
Lilian Makula Naluyima DP 35, afudde ku lw'okutaano akawungeezi nga yakatuusibwa mu ddwaaliro e Nsambya gye yaddusiddwa oluvannyuma lw'okulumbibwa entunnunsi ez'amaanyi n'afuna obuzibu mu kussa.
Proscovia Mbabazi mukulu w'omugenzi agambye nti, omugenzi yalumbibwa obulwadde bw'entunnunsi ez'okumukumu ng'omutima gumupakuka ng'aliko kyeyeekanze ku ssande naye nga tali mu mbeera mbi, y’agendako mu ddwaaliro lya Mpummudde Clinic e Zana ew'omusawo we atera okumujjanjaba, naamuwa eddagala.
Ku Lwokutaano ssaawa munaana ez'emisana , yategeeza nyina Betty Ssemakula nti yeewulira bubi nnyo, nyina kwekudduka ateekeko olugoye olutukula bagende mu ddwaaliro wabula agenda okukomawo mu ddiiro yasanga agudde wansi kwekuyita omusawo we eyajja naasanga ng'embeera mbi nebamuddusa mu ddwaaliro e Nsambya gyeyafiiridde nga bakamutuusa.
Enfa ya Makula etiisizza ba kansala banne , mu lutuula lwebayise okumukungubagira nebaleeta ekiteeso ky’okufunanga obujjajabi bw’obwereere ng’ebitongole ebirala, ekireeteddwa kansala Diriisa Kasalirwe, nga basobola okukeberwa okumanya endwadde ezibaluma wadde ssi balwadde bameanye wbwebayimiridde ekisembedwa ba kansala bonna.
Olutuula lwa kanso lwetabiddwaamu bannabyabufuzi ab’enjawulo naddala ba kansala mu munisipaali ettaano ezikola Kampala Omul; Lubaga, Makindye, Kawempe, Nakawa n'amasekkati ga Kampala nga bakulembeddwaamu Loodi meeya wa Kampala Erias Lukwago, meeya wa Lubaga Joyce Nabbosa Ssebuggwawo, ba nna DP, ab'enganda nab'emikwano.
Omugenzi yasoose kusabirwa mu kkanisa ya St.Paul e Najjanankumbi, okusaba okwetabiddwaamu.
Minisita wa Kampala Betty Olive Namisango Kamya nabakungu abalala abaamutenderezza okuba n'ebyobufuzi ebitaliimu ntalo.


text:
EBYA Tonny Ssempijja tebiggwa. Ennaku zino bw'omukubira essimu adda mu kukolima nga yeekokkola abategesi b'ebivvulu b'azze alwanirira okumuyitamu.
Omanyi Ssempijja ye mukwanaganya w'ekibiina kya UMP-NET ekigatta abategesi b'ebivvulu, bannannyini bifo ebisanyukirwamu n'abayimbi era yazze okulemberamu abantu bano okugenda ewa Gen. Saleh oluvannyuma eyabatuusa mu State House ewa Pulezidenti Museveni okwanja ebizibu byabwe.
Kyokka olugendo olwasembayo ebintu we byatandikira okumwonoonekera abantu ab'enjawulo mu kisaawe ky'okuyimba ne katemba ne batandika okumukuba amagi amavundu ne batuuka n'okumuyita bbulooka wa buli kintu ne bamulangira n'okutta ekisaawe ky'okuyimba.
Olw'okuba ddiiru yali agigusizza, Pulezidenti yakkiriza okubawa akawumbi kamu n'obukadde 800. Kyokka obubonero bwe bugenze bulaga nti ssente zigenda kuvaayo, Ssempijja ne bongera okumukuba ekikono era gye byaggweeredde nga baziyisizza ku akawunti z'abategesi b'ebivvulu.
Ssempijja yagambye nti bano baali baamusuubiza okumuwaayo akantu kyokka bwe baamaze okufuna ssente zino wiiki ewedde ne bamwesamba.
Obwedda buli amukubira essimu ng'akolima nga bw'agamba ndi wano ntudde ku Pope Paul nninda basajja bampe ku ssente naye tewali annyega. Kyokka waliwo atugambye nti yafunye ssente ate abalala ne bamulangira okwogera ennyo n'oluusi n'ava ku mulamwa


text:
SSenkulu w’ekitongore ky’enguudo ekya UNRA Allen Kagina, asabye amawanga agali mu buvanjuba bwa Africa okusoosowaza ennyo okugatta enguudo eziri mu kitundu kino ate zibeere za mulembe, kino kisobozese obwegassi n’eby’ensuubulagana okwanguyira bannamukago.
Allen Kagina agambye nti enkwatagana mu by’ensuubulagana yaakuyamba nnyo eby’enfuna mu mawanga gano okutereera, ekyetaagisa entambula ennyangu okusobozesa emirimu ejikolerwamu okutambuzibwa mu budde, nga kikakata ku zi gavumenti z’amawanga okufaayo ennyo ku nsonga y’okuyunga enguudo mu mawanga ga nna mukago.
Ye omubeezi wa minisita avunaanyizibwa ku by’empuliziganga ey’ekikugu Agrey Bagiire, asinzidde mu nsisinkano ey’okukubaganya ebirowozo ku by’enguudo mu mawanga ag’obuvanjuba bwa Africa ebadde mu Kampala n’agamba nti amawanga ga Africa gakyetaaga okuwanyisigwanya obukugu, bwe ganaaba gaakuggya akagere mu by’enkulaakulana.
Photo: www.busiweek.com
Paalamenti mu kakiiko kaayo akeetegereza ensaasanya y’ensimbi yaakunoonyereza ku nsibuko y’obuwumbi obusatu obwaggweredde mu kakuyege kwa Dr Specioza Wandera Kazibwe, luno jjuuzi lweyeesimbyewo ku kifo kya ssentebe w’akakiiko k’omukago gw’amawanga ga Africa, kyokka n’amaliriza nga awenjezza bwoya bwa mbuzi mu kkukuuzi.
Okulonda okwayindidde e Kigali ekya Rwanda Dr Specioza yamalirizza ali mu kifo kya kusatu, mu basatu abaabadde beesimbyewo gye byaggweredde nga okulonda kwongezeddwayo okutuusa mu gatonnya, ow’omwaka oguggya.
Amyuka ssentebe w’akakiiko kano omubaka Gerald Karuhanga agambye nti oluvannyuma lw’okulonda kuno, batandise okwetegereza awaavudde ensimbi ezaagenze mu nteekateeka eyo, nga waliwo okutya nti zandiba nga zaava mu kyagi kya gavument.
Photo: www.sunrise.ug
Omwepisikoopi omu mu ggwanga lya Central African Republic alabudde ku kwezza obuggya kw’abayeekera ba Lord’s Resistance Army abaaduumirwanga Mawale Yosefu Kony.Omwepisikoopi ono ow’ekerezia Katolika Kitaffemukatonda Nestor Desire Nongo-Aziagbia ategeezezza nti abayeekera bano baliko ekigo ky’abaminsani ekisangibwa mu Ssaza ly’ekerezia erye Bangassou kyebaalumbye nebalirika emigobante abakiristu n’ababiikira Bannansi ba Latin America bebaakisanzeemu n’oluvannyuma nebababbako ensimbi,emmere n’eddagala lyabwe.
Abatuuze ku kyalo Njagaasi ekisangibwa mu muluka gwe Bugonzi mu ggombolola ye Kitenga beekubidde enduulu eri abakulu abatwala district yaabwe eye Mubende badduukirirwe ku mbeera y’eby’enjigiriza mu kitundu kino ebitakyasoboka baana bato abatandika okusoma.Omu ku batuuze mu kitundu kino era omutongole wa Ssaabasajja Kabaka wa Buganda eruuyi eno Mukyala Lwabutentule Jane ategeezezza nti abaana baabwe abaalibaddenga batandika okusoma tebalina ssomero liri kumpi lya ddaala lya Primary webayinza kubatwala ng’eriri okumpi liri mu mayiro 15 abaana bano zebatasobola kutambula.
Omukyala ono era ategeezezza nti baalina essomero mu kitundu kyabwe limu eryali erya Gov’t wabula neribaggyibwako ng’abakungu b’eby’enjigiriza beekwasa nti abazadde tebalitutteemu baana nga lyayitibwanga Kitaama PS era neriggalwa olwo abaana baabwe nebasigalira obutakyasoma.Mungeri yeemu ono agamba nti ye ne batuuze banne basobeddwa eka ne mu kibira kubanga enkola za Gov’t ez’enjawulo ewaabwe tezituusibwayo ng’ebintu bingi bawulira biwelire nga bikolebwa mu bitundu ebirala ng’ewaabwe bikirako ebyagobwayo.


text:
EKIRAGIRO kya Kabaka ku kulambula obutaka bw'ebika kivuddeko ab'Olugave okunoonya ensimbi obukadde 100 okugaziya n'okununula ekitundu ku butaka bwabwe e Katende mu ssaza ly'e Mawokota.
Obutaka bw'ekika kino e Katende bwatundwa mu myaka gya 1980. Baalonze katikkiro wa Buganda eyawummula, Joseph Mulwanyamuli Ssemwogerere okubeera ssentebe w'olukiiko olw'okununula obutaka bw'ekika kino.
"Kabaka yawa ekiragiro eri ebika byonna okweteekerateekeraokulambula kwe ku buli butaka naye gunaabeera gutya ng'atuuse okulambula ekika kyaffe nga tetulina we tumutwala!
Twagala okusinziira ku ekyo okwongera okugaziya obutaka bwaffe," Mulwanyammuli bwe yategeezezza. Bino yabyogeredde ku Pope Paul Hotel e Ndeeba mu ttabamiruka w'ekika ky'Ougave nga December 4, 2019.
Yasabye banne okwenyigira mu kaweefube w'okusonda ensimbi okugaziya e Katende. "Twafunye omuntu okuliraana obutaka bwaffe eyatuwadde omukisa okugulawo era yeetaaga obukadde 30 ze tulina okumuwa mu bwangu.
Nkubiriza buli yeddira Olugave okuvaayo okwenyigira mu kaweefube w'okusonda ensimbi ate n'amasiga geekolemu omulimu," Mulwanyammuli bwe yagasseeko.
Omutaka Fred Katende akiikiridde omukulu w'ekika kino, Grace Ssemakula Nduggwa okukola emirimu gy'ekika, yategeezezza nti ekika kyabwe kiri mu kusomoozebwa ng'ate kirina abantu abanene bangi nga ssinga bakwatira wamu basobola okuzza olugave ku ntikko mu bwangu.
Ettaka litwetaagisa obukadde 100 ze tulina okusondera awamu ate bwe tumala tuteekeko enkulaakulana endala" Katende bwe yategeezezza. Baasonze ensimbi obukadde 23 okutandika ku kaweefube ono.
Munnamateeka John Katende eyabadde omugenyi omukulu yabawadde obukadde 2. Baategese n'ekivvulu ku Theatre Labonita nga December 12,2 019 okwongera okusonda ssente


text:
NZE Issa Sekamwa omutuuze mu kibuga Luweero ng’era ndi muyimbi. Wadde ndiko obulemu, nsobola ndi musajja mulema naye nga nsobola okwekolera ne mbaawo.
Nnatuuka nga nnanza omuwala gwe nnalowooza nti yali mukulu era ng’atuuse okwesalirawo kubanga n’ebyokusoma yali yabivaako.
Omukwano gwaffe gwasooka kuba gwa kyama era nga gutambula bulungi nga buli lunaku agera ekiseera n’ajja ankyalirako.
Buli lwe yajjanga ewange nga mmuyimbiramu n’okumutonera obulabo. Wazira kye ssaamanya kwe kuba nti bazadde b’omuwala baali tebamunjagaliza ng’era bafuba okulaba nga batwawukanya.
Olw’okuba omuwala ye yali anjagala, yalemerako era omukwano gwaffe ne gusigala nga gukyatinta.
Bazadde b’omuwala baalaba eky’okutwawukanya kibalemye kwe kusalawo bansibise mu kkomera era tebaalonzalonza ne bantega akatego.
Lumu baalaba omuwala azze okunkyalirako, ne bajja ne batusibira mu nju era ne batandika okukuba enduulu.
Bankwata ne bantwala ku poliisi y’e Luweero ne bansiba era eno gye naggyibwa oluvannyuma ne ntwalibwa mu kkooti ne bansimba mu maaso g’omulamuzi eyansindika ku alimanda mu kkomera ly’e Nakasongola.
Olwo baali banvunaana musango gwa kuganza muwala eyali tanneetuuka ekitaali kituufu.
Ku alimanda nnakulungulayo emyezi musanvu be ddu ng’era ennaku gye nnalaba mu kkomera e Nakasongola ssigirabangako.
Teri kwebaka ng’ate weebaka teweekyusa olw’omujjuzo oguli mu kkomera liri. Ng’ekibonerezo kiweddeko, nnateebwa ne nzira awaka kyokka ng’obulamu bwange bwakosebwa olw’embeera y’ekkomera gye nnali ssimanyidde.
Okuva lwe nnateebwa nkyabuliddwa we ntandikira olw’okuba nnasanga emirimu gyange gigootaanye gyonna.
Naye ekisinga okunnuma kwe kusanga ng’omuwala eyansibisa nga bagamba nti yali tanneetuuka, yapaala dda n’abasajja abalala ne kirabika nti bazadde be baali tebamunjagaliza olw’obulemu.


text:
ABATUUZE mu Town Council ye Sembabule saako ne Gombolola ye Mabindo mu Mwogola North bavuddeyo ne batabukira Omubaka waabwe era nga ye Minisita we nsonga z’ebweru Sam Kahamba Kuteesa, nga bamulanga okusalawo okuleeta omwana we amusikire ku kifo kyo bubaka mu Palimenti, kye bagambye nti alabika ayagala kuzimba bwa Kabaka bwe mu Mawogola nga takkiriza muntu mulala yenna kujja kukulemberako.
Bano nga abasinga ba kibiina kya NRM era nga baabade bambadde emijoozi egiriko ebigambo ebigamba nti “MAWOGOLA SSI YA NSIKIRANO” bagamba nti tebagenda kukkiriza Kuteesa kubatekako muwala we Shatsi Musherure Kuteesa, kubanga obukulembeze bwe Mawogola bumaze ebbanga lya myaka egisoba mu 30 nga buli mu nju ye, nga kati kyetaagisa bugendeko mu nnyumba endala sso ssi ye n’abantu be bokka.
Nga banziira mu lukiiko lwe baatuzizza mu Gombolola ye Mabindo baaweze obutakombya ku Musherure kalulu nti kubanga ebbanga Kitaawe lyamaze nga mubaka bagamba limala era nga abasinga tebafunyemu.
“Ffenga banna NRM tufunyemuki nga Kuteesa ye mubaka emyaka 30, era yegaggawazza nyo nga omuntu, buli mwana waffe gwe tuleeta gwagula namuwa ssente oyo ne tumufiirwa kuluno tetugenda kukkiriza ate ye kusalawo kugenda atulekere omwana we, nga alinga abufudde obwaKabaka e Mawogola tetugenda kubikkiriza, ne kilala tukooye ab’enju ya Kuteesa okutuduuliranga nga bwe tuli abaavu nga bbo kye baagala bakikozesa sente, kati twagala kuluno Ssemateeka we ggwanga lyaffe akole nga bwakilambika mu nyingo esooka nti obuyinza buli mu bantu, naffe atuleke twesalirewo” Bwe baa.gambye.
Banyonyodde nti abatuuze mu kitundu kino baavu nnyo kubanga buli kulonda Kuteesa abadde abawa bu ssabuuni na bu sukaali, kyokka nga tafaayo kukyusa mbeera zaabwe nabo beesimeko nga ab’ebitundu ebilala.
Bamuwadde amagezi akomye ejoogo gye bali, ne bagamba nti baakukola ekisoboka okulaba nga balemesa muwala we baleete ku muntu omulala kubanga bakooye abantu abava mu nju emu.
Gye buvuddeko Minisita Sama Kuteesa yategeeza bannaMawogola North ekitundu kyakikiirira nga bwagenda okunyuka eby’obufuzi mu kifo ky’obubaka mu Palimenti kyamazeemu emyaka egisukka mu 30 akirekere muwalawe Musherure, era naasaba abatuuze okumuwagira.
Do you have a story in your community or an opinion to share with us: Email us at editorial@watchdoguganda.com


text:
Enteekateeka z’okukitegeka zibadde mu ggiya nnene nga KCCA etandise n’okufuna ssente okuva mu bantu n’amakampuni.
Eggulo, Jennifer Musisi yategeezezza nti, okukisazaamu baakikoze okuyamba ku masomero ga UPE agali mu mbeera embi naddala ago agakyaliko amabaati ga Asbestos.
Yagambye nti, bagenda kuyamba amasomero mukaaga agakyaliko amabaati ga Asbestos.
“Twetaaga bbiriyooni emu n’obukadde 900 okuddaabiriza amasomero gaffe mukaaga era kkampuni ezibadde zituwa ssente mu kivvulu tugenda kuzisaba tuzisse ku masomero gaffe,” Musisi bwe yagambye.
Yategeezezza nti ekivvulu kya Kampala City Festival kimanyiddwa nti kye kikyasinze mu ggwanga lyonna okutegekebwa ku mutindo n’okunyumira bannakampala naye eky’omwaka guno bakiyimirizza lwa mbeera ya masomero eteri nnungi gye baagala okusitula.
Abakulira kkampuni ez’enjawulo ezibadde zissaamu ssente okuli City Oil n’endala ziwagidde Jennifer Musisi ne bagamba nti n’ensonga y’okuyamba abayizi b’eggwanga ntuufu era tebagenda kuddiriza kubawa buyambi bwa ssente.
Yategeezezza nti, ensimbi ezibadde zisoba mu bukadde 350 babadde bamaze okuzifuna kyokka abasuubuzi abaasasulira edda emidaala nga tebaagala kuyamba masomero bagende babaddize ssente zaabwe.
Musisi yagambye nti, basazizzaamu kya mwaka guno kyokka naye oguddako kigenda kubeerayo era abantu bakirindirire n’essanyu.
ABANTU ABAMU TEBAMATIDDE
Kyokka abantu abamu tebamatidde nsonga ziweereddwa Jennifer Musisi ku kusazaamu kivvulu kino kubanga amasomero agagenda okuyambibwa era babadde bagayamba.
Abamu baakitadde ku byabufuzi ebigenda mu maaso mu Kampala naddala ebibinja by’abavubuka ba ‘People Power’ abayinza okukola effujjo.
Abalala bakitadde ku kivvulu ekyaggwa omwaka oguwedde ekyalimu omuyimbi Diamond Platinum ekigambibwa nti kyatwala ssente nnyingi.
Kyokka Jennifer Musisi, yategeezezza nti tewali nsonga yonna okuggyako KCCA okwagala okuyamba amasomero n’amalwaliro okulaba nti abaana basomera mu bibiina ebirungi era bagenda kuzimba ne Waadi y’abakyala abazaala 400 ku ddwaaliro lya Kiswa Health Centre.


text:
Omuyimbi Joseph Mayanja amanyikiddwa nga Dr. Jose Chameleon akirizza okudda ku mmeeza okuteesa n’ekitongole ky’omusolo mu ggwanga ekya Uganda Revenue Authority (URA), ensonga okuziggya mu kkooti.
Chameleon ali ku misango 2 omuli okuba n’ekidduka ekitaliiko nnamba za Uganda n’okulemwa okuleeta ebiwandiiko byakyo.
Emmotoka eyogerwako, ekika kya Toyota Land Cruiser V8 nga yaliko enamba SSD 499B okuva mu ggwanga erya South Sudan nga yasaangibwa mu bitundu bye Wakaliga-Bulange Mengo nga 12, Ogwokuna, 2020.
Wabula okusinzira ku ludda oluwaabi nga lukulembeddwamu Bakanansa Hilder, Chameleon akirizza ogonjoola ensonga ez’ebweru wa kkooti, okuva mu kkooti erwanyisa obuli bw’enguzi wansi w’omulamuzi Pamela Lamunu Ocaya era akirizza nti abanjabibwa obukadde 77 nga buli mwezi alina okuwaayo obukadde 20.
Oludda oluwaabi, lugamba nti Chameleon singa alemwa okuteeka mu nkola endagaano, balina okumuzaayo mu kkooti akangavulwe.
Munnamateeka wa Chameleone Henry Lubowa ayogedde naffe ku kya Chameleone okuteesa n’ekitongole kya URA era agamba nti balina okuteeka mu nkola endagaano.
Eddoboozi lya Lubowa


text:
ABATEMU bateeze omukazi n'omwana we ne babatemaatema ebijambiya ne babatta. Abatuuze we baatuukidde, ng'omwana yafudde dda. Baabadde bakyekebejja omulambo gw'omwana ne bawulira ekiyiriitira mu kasiko, okwetegereza nga ye nnyina eyabadde asigaddeko ekikuba mukono. Baabadde bagezaako okumuyoolayoola okumutwala mu ddwaaliro n'akutuka!
Jackeline Nakawooya 40, ne muwala we Pheibe Nassozi 10, ab'e Katiiti mu ggombolola y'e Kituntu mu Mpigi be battiddwa mu bukambwe era kiteeberezebwa nti n'omusaayi baagulembese kubanga we baasudde emirambo tewaabaddewo musaayi. Kyokka era poliisi eteebereza nti bayinza okuba nga baabattidde mu kifo kirala kubanga gyasangiddwa gyambaziddwa engoye endala.
Abatuuze era bagamba nti essaawa 3:00 ez'ekiro abantu baabadde bakyatambula nga kyandibadde kyangu okuwulira okulaajana.
BAKUTTE MUKAZI MUGGYA Poliisi bwe yamaze okuzuula omulambo, yaleese embwa ezikonga olusu okukkakkana ng'ekutte Fridah Nabukenya ng'ono muggya wa Nakawooya. Nabukenya ye mukyala muto era mu kumukwata baakwatiddeko ne bbaabwe John Ssezooba.
Baakutte ne muliraanwa waabwe Herman Ssozi embwa ya poliisi gwe yaggye mu buliri. Nakawooya baamuteeze ava mu maka ga Ssezooba gye yawasiza omugole Nabukenya. Yabadde agenze okukima omwana Nassozi kubanga Ssezooba yali amututte amukulize ewa mukyala muto kyokka Nakawooya nga takkaanya nakyo.
Abakazi bombi Nakawooya ne Nabukenya, bbaabwe Ssezooba abadde yabazimbira ku kyalo kye kimu wabula nga waliwo akatemerero. Nakawooya omwana baamumuwadde kiro ku Ssande era kigambibwa nti Ssezooba yasoose kumugamba nti omwana tayinza kugenda nga tamaze kulya kyaggulo.
Bwe baamaze okulya ne bessa mu kkubo okudda mu maka ga mukyala mukulu Nakawooya. Ssentebe w'ekyalo kino Francis Ssekandi ategeezezza nti Nakawooya tabadde na mpalana yonna ku kyalo kyokka kibeewuunyisizza okulaba nga Ssezooba ne mukyala muto tebaawulidde nduulu, ate ng'obutemu bwabadde kumpi n'amaka gaabwe.
EMBWA YEEZINZE KU BAKWATIDDWA Embwa yasoose kwezinga ku maka ga Ssozi muliraanwa wa Ssezooba okumpi n'ennyumba ya mukyala muto. Embwa yatuuse n'okuyingira n'etuuka mu kisenge gye yakukunudde Ssozi. Oluvannyuma embwa yagenze ewa Ssezooba era naye n'akwatibwa ne mukyala muto Nabukenya ne batwalibwa ku poliisi e Mpigi.
Ssezooba ye yasoose okulaba omulambo ku makya ga Mmande bwe yabadde akedde okugenda ewa mukyala mukulu nti alabe bwe baasuze. Yakubye enduulu abantu ne bakuhhaana. Nga babatwala ku poliisi, Ssezooba yalaajanye ng'agamba nti babakwatira bwereere tebalina kye bamanyi ku butemu. Akulira okunoonyereza ku buzzi bw'emisango Andrew Ainembabazi yagambye nti abaakwatiddwa bagenda kubanoonyerezaako okuzuula oba balina akakwate n'obutemu.


text:
Ebimu ku bizibu bannayuganda byebasinga okusanga kwekubbibwa amakampuni g’amasimu nga gano gababbira mu data, airtime n’ebirala bingi nnyo era nga kibadde tekibasanyusa wadde n’akatono naye nga tebalina aboogerera
Kati Sheilah Gashumba yavuddeyo nalaga obutali bumativu eri amakampuni g’amassimu kungeri data jaddukamu lwakuba ono teyayawudde kampani ki mu butongole
“Lol but these telecommunications companies in Uganda!! How can weekly 500mb data @4000ugshs run out in an hour?” Bwatyo bweyagambye
Kinajjukirwa nti ono ambaasada wa Africell


text:
Amawulire
Bana balumiziddwa mu kabenje
Ali Mivule
April 16th, 2013
Abantu 6 balumiziddwa mu kabenje akaguddewo amakya gaalero oluvanyuma lwa trailer okutomeragana na taxi ku luguudo oluva e Jinja okudda e iganga.
Dereva wa Taxi number UAS 121 abadde agezaako okuyisa trailer KAV 900 x emmotoka nemulemerera n’eva ku luguudo neyevulungula enfunda eziwera.
Aduumira police e iganga caroline Akoth agamba akabenje kavudde kukuvugisa kimama.
Akabenje kano kaddiridde ate akalala akabaddewo kmu kiro nga keetabiddwaamu ki loole ky’amafuta number KBC 468C ne Taxi kyokka nga tewali yalumiziddwa


text:
MATIYA yasoose kukwata ku mutwe nga bimusobedde! Olwo yabadde alondodde mukazi we Allen Kamaali n’amusanga mu muzigo e Kinaawa - Nsangi ng’ali mu buliri n’omusajja omulala.
Mu kulondoola omukyala, Matiya Ssentongo yasimbudde Nalukolongo w’abeera n’akwatagana ne poliisi y’e Nateete ne balumba Kinaawa gye yabadde ateebereza mukazi we.
Matiya yalumirizza mukazi we nga bw’aludde ng’abacanga n’omusajja omulala Ambrose Kimbowa.
Matiya ne Kimbowa baalidde matereke nga Matiya agamba nti, “Omukazi ono wange, nnayanjulwa mu bazadde n’ebbaluwa nzirina era kati ggwe musiguze”.
Kyokka ne Kimbowa yazzizza omuliro nti, “Okwanjula ssi nsonga naye omukazi gw’onsanze naye mmulinamu omwana era twagalana.” Baalinze ekigambo ekiva mu Allen era nga n’okukimba akimba yayogedde mpolampola nti:
Matiya oyo gwe mulaba nnamukoowa era ne nkimutegeeza; simanyi lwaki annemerako ate nga twakkaanyizza buli omu alekere munne emirembe. Nkyali muwala muto, Matiya leka kunzitira ffuuca…..(future ekitegeeza ebiseera eby’omu maaso). Allen wa myaka 22 ate Matiya alina 36.
Allen yagambye nti okwanjula Matiya mu bakadde yakikola lwa butaagaane kubanga yali afunye olubuto ate nga tayagala kuzaalira ku luggya.
Kimbowa n’omwana
Yakimutegeezezza nti n’omwana gw’abadde alowooza nti wuwe, wa Kimbowa era abaleke mu ddembe. We baayanjulira nga February 28, 2015, Kimbowa yali agenze ku kyeyo era olwakomyewo ne battukiza omukwano ne Allen ekyatabudde Matiya n’atwala n’omusango ku poliisi y’e Nateete ku fayiro SD 53/23/ 02/ 2016 ng’alumiriza Allen okumutiisatiisa okumutta nga yeekobaanye n’omusiguze Kimbowa.
MATIYA AYAGALA BAMULIYIRIRE OBUKADDE 20
Obugulumbo wakati wa Matiya ne Allen bubadde buludde era ku Lwomukaaga baalabikidde ku pulogulaamu ya Bukedde TV eya Taasa Amakaago ng’abazadde bagezaako okubatabaganya kyokka ne birema.
Mu busungu, Matiya yabadde ategeezezza bazadde ba Allen nti omukazi amumaze wabula n’awabulwa nti bwe bababuulirira Allen n’aleka Kimbowa basobola okudding’ana. Allen yabadde yeegaanye eky’okuddira Kimbowa nti abeera amusisinkana nga taata wa mwana ekyawalirizza Matiya okubalondoola eggulo n’abakwatira mu gumu ku mizigo gya Kibombo we bapangisa.
Matiya yagambye nti oluvannyuma lw’abazadde ba Allen okuwagira omusiguze, kati ayagala bamuliyirire obukadde 20 ze yakozesa mu kwanjula.
Ayagala Kimbowa amuliyirire ne ssente z’asaasaanyirizza ku mwana kubanga abadde akikola ng’alowooza wuwe kubanga yamutuuma n’amannya n’okumubatiza ng’alowooza afunye omusika.
Matiya yawa omwana erinnya Francis Ssegawa Mukisa kyokka ne Kimbowa naye n’amutuuma erinnya Adrian Malunda.
Kyokka Allen yagambye nti nga baakeefuna ne Matiya, yakimutegeerezaawo nti ali lubuto era n’amuwasa ng’akimanyi nti lwa musajja mulala.
Okumwanguyiza ku by’okwanjula nti omukazi ye yafuna ne ssente ezaakola ku by’okwanjula n’okusasula omutwalo n’aziwa Matiya era talina ky’abanja.
Paul Kamaali e Mutundwe Kisigula nga ye taata w’omuwala yagambye nti ekigendererwa kya Matiya tekikyali kya kutaasa bufumbo wabula kufuna ssente kubanga akimanyi nti bazadde b’omuwala beesobola mu by’ensimbi.
Kimbowa yagambye nti yeewuunyizza poliisi okumukonkona ku ssaawa 8:00 ez’ekiro ekyakeesezza eggulo ng’emugamba nti ali ne mukaamusajja ate ng’omukazi gwe bamuvunaana akimanyi nti wuwe era bamaze mu bufumbo emyaka ebiri ne bafuniramu omwana omu.
Kyokka wadde Kimbowa yeewozezzaako, poliisi yamukutte ne Allen n’ebaggalira. Atwala poliisi y’e Nateete, Joseph Nsabimaana yagambye nti oluvannyuma lw’okwetegereza ensonga, yasazeewo bombi bayimbulwe ku kakalu ka poliisi kyokka baakusigala nga beeyanjula ku poliisi ku misango gy’obusiguze n’okutiisatiisa okutuusa obulabe ku Matiya.
Wabula ne Allen yalumirizza Matiya okumutiisatiisa okumukuba amasasi oba okumuyiira asidi amwonoone feesi.


text:
A curated collection of free learning resources!
Books
Browse 25 books in Tooro. Start by selecting your level Browse 25 books in TooroSelect your level
Enjojo N’E Nyapimpina
Omukama akatekaha ekiragiro ekigumire muno. Bantu ekisembo kikaba kiri kuswera muharawe owarasiinga nooha Enjojo rundi Enyapimpina.
Orubungo Rwa Neyma Mu Afirika
Orubazo orucwereriirwe owa Omuzaani w’Omupiira Neyma da Silver Santos obuyabungiire amahanga g’Afirika kwoleka obukodyo bwo kusamba omupiira.
Ngamgira…hati! Kusemererwa No Kubihirwa
Embazo ezizonzora muntu oku ayehurra kandi nabiki ebiretera abantu kubihirwa, kusemererwa, nokwenoba.
Ekijuma
Hakaba haroho omwisiki murungi buli omu owuyagonzaaga kuswera. Omuzigati yabo, hakaba harumu omuti gwebijuma ebirukunura. Bazairebe bakacwamu ngu muhara wabu aliswerwa buli alibabungira ekiro kyona atalire kijuma kyona.
Habwaki Ensere Tizigira Bwoya?
Obume bihangwa ebikukanya munganikyo za Afirika. Nibimanywa habwokwetwaza kubi kandi nokuba hara nakyo. Muruganikyo runu orwa nyungwe,nturora kiki ekyabaireho obu akame kayangire kuganyira ensere habwokurubata ekigere kyayo.
Embuzi, Embwa, N’Ente
Embuzi, embwa, n’ente bali banywani barungi. Bakakwata orugendo mu motoka. Akasumi kokusasura omuvugi obukahikire, omu habanywani akora ekintu ekirukuhuniriza. Kandi habwekyarugire omukyabaireho, bulikisoro kikahunirra byatunga entekereza etali emu habiiruka.


text:
Lwakuna, Jjulaayi 30
[Mulina] okuyamba abeetaaga obuyambi, era mulina okujjukira ebigambo bya Mukama waffe Yesu, nga bwe yagamba nti: ‘Okugaba kulimu essanyu okusinga okuweebwa.”—Bik. 20:35.
Yesu Kristo, ng’ayitira mu baganda be abaafukibwako amafuta awamu “n’abaami” ab’endiga endala, azzaamu amaanyi era awa obulagirizi abo aboolekagana n’ebizibu era abaweddemu amaanyi. Abakadde abo si be balina obuyinza ku kukkiriza kwaffe naye ‘bakozi bannaffe.’ Bafuba okutuyamba okusigala nga tuli basanyufu era nga tuli beesigwa. (Is. 32:1, 2; 2 Kol. 1:24) Omutume Pawulo yassaawo ekyokulabirako ekirungi mu nsonga eno. Yagamba bw’ati Abakristaayo b’omu Ssessalonika abaali bayigganyizibwa: “Olw’okuba twali tubaagala nnyo, twali bamalirivu okubabuulira amawulire amalungi aga Katonda n’okuwaayo obulamu bwaffe okusobola okubayamba.” (1 Bas. 2:8) Okusobola okulaga nti oluusi ebigambo obugambo tebimala okusobola okuzzaamu abalala amaanyi, Pawulo yagamba abakadde b’omu Efeso ebigambo ebiri mu kyawandiikibwa kya leero. w18.04 21-22 ¶6-8
Lwakutaano, Jjulaayi 31
Yakuwa gwe Mwoyo, era omwoyo gwa Yakuwa we guba wabaawo eddembe.—2 Kol. 3:17.
Okusobola okufuna eddembe eryo oba okuliganyulwamu, tulina ‘okudda eri Yakuwa,’ kwe kugamba, tulina okuba n’enkolagana ey’oku lusegere naye. (2 Kol. 3:16) Abayisirayiri bwe baali mu ddungu, ebintu baali tebabitunuulira mu ngeri ya bya mwoyo. Emitima gyabwe n’ebirowoozo byabwe byali ng’ebibikiddwako ekitambaala, ng’eddembe lye baali bafunye oluvannyuma lw’okuggibwa mu buddu e Misiri baagala kulikozesa mu kukkusa okwegomba kwabwe okw’omubiri. (Beb. 3:8-10) Kyokka eddembe omwoyo gwa Yakuwa lye guleeta, lisingira wala eddembe omuntu ly’afuna ng’asumuluddwa mu buddu obwa bulijjo. Omwoyo gwa Yakuwa gusumulula abantu mu buddu bw’ekibi n’okufa ne mu buddu bw’okusinza okw’obulimba awamu n’ebikolwa ebikolebwa mu kusinza okwo, era eddembe eryo tewali muntu yenna asobola kulireeta wabula omwoyo gwa Yakuwa gwokka. (Bar. 6:23; 8:2) Eddembe eryo nga lya kitalo nnyo! Omuntu asobola okuba n’eddembe eryo ne bw’aba ng’asibiddwa mu kkomera oba ng’ali mu buddu.—Lub. 39:20-23. w18.04 9 ¶3-5
Lwamukaaga, Agusito 1
Katonda atulaga okwagala kwe, kubanga bwe twali tukyali boonoonyi, Kristo yatufiirira.—Bar. 5:8.
Mu nkuŋŋaana zaffe tutera okujjukizibwa ebyo Yakuwa ne Yesu bye baatukolera. Olw’okuba tusiima ekinunulo kya Yesu tufuba okumukoppa mu ngeri gye tutambuzaamu obulamu bwaffe. (2 Kol. 5:14, 15) Ate era emitima gyaffe gitukubiriza okutendereza Yakuwa olw’okutuwa ekinunulo. Engeri emu gye tumutenderezaamu kwe kubaako bye tuddamu mu nkuŋŋaana nga biva ku mutima. Tusobola okulaga nti twagala nnyo Yakuwa n’Omwana we nga tuba beetegefu okwefiiriza ku lwabwe. Twefiiriza ebintu ebitali bimu okusobola okubaawo mu nkuŋŋaana. Ebibiina bingi biba n’olukuŋŋaana olubaawo wakati mu wiiki olweggulo ate nga mu kiseera ekyo bangi ku ffe tuba bakoowu. Ate olukuŋŋaana olulala lubaawo ku wiikendi, ng’abantu abasinga obungi bawumudde. Naye Yakuwa akiraba bwe tufuba okubaawo mu nkuŋŋaana wadde nga tuba bakoowu? Yee! Yakuwa asiima okufuba kwonna kwe tuteekamu okusobola okubaawo mu nkuŋŋaana.—Mak. 12:41-44. w19.01 29 ¶12-13


text:
Amawulire
Abakuumi ba Saracen beekalakaasizza
Ali Mivule
October 9th, 2013
Abakuumi mu kkampuni Saracen bavudde mu mbeera nebeekalakaasa
Obuzibu musaala nga bafuna emitwalo 13 ne 14 zebagamba nti ntono nnyo ku mbeera nga bw’eyimiridde mu ggwanga
Abakuumi bano abasoba ku 400 bakedde kugumba ku ofiisi za Saracen ku Lugogo By-pass
Aduumira poliisi mu kampala n’emiriraano, Andrew Felix Kaweesi ayingidde mu nsonag zino era olukiiko lw’atuddemu n’abakulira kkampuni eno lusazeewo nti bano bongezebwe okutuuka ku mitwalo 2o.


text:
Kabasiita ye yayimba Akasengejja, we yabeerera ow’amaanyi era nga y’akulira bbandi ya Fusion ng’obuyinza tebunnamugyibwako eyali nnannyini bbandi eno, Capt. John Kasami n’abukwasa Namubiru.
Yasangiddwa ku wooteeri ya Serena n’ategeeza omusasi ono nti asazeewo agende mu mawulire anoonye omusajja kubanga abandimukwanye bonna bamutya nga balowooza nti engeri gy’ali ‘ssereebu’ alina abasajja bangi so ng’ekituufu talina.
Kabasiita yagambye nti bino bye bisaanyizo by’omusajja gw’ayagala; Ssente; njagala alina ssente ezimala.
Obulungi; Alina okuba ng’alabika bulungi saagala mubi kubanga nange ndi mulungi. Emyaka; Alina okuba ng’asukka emyaka 45.
Eddiini; Kasita tabeera Mukatoliki kubanga bah− hamba nti abantu abo balina eddiini nnyingi ebalemesa okubeera abangu.
Njagala yenna akkiririza mu Katonda nga takuliriza nnyo bya ddiini nga Bakatoliki. Langi; Njagala omusajja omuddugavu kubanga nze ndi mweru.
Sayizi; njagala mutonotono kubanga abanene mbalabye ng’ebiseera ebisinga, nedda… Obuyigirize; Njagala eyabugumizibwako ne bw’aba teyasoma nnyo. Abaana; Nange ninayo omwana era sifaayo bw’aba naye alina.
Bw’aba alinayo omukazi omulala; Oyo aba agenda kunnumya nga taliiwo nandyagadde anampa obudde.
Kiki ekibaddenga kikulemesa okufuna omusajja; Mbadde sinnasanga wa bisaanyizo byange ate nga bangi bantya. Omaze bbanga ki nga tolina musajja; Emyaka etaano.
Obeera wa; Mbeera Ntebe. Okolaki kati; Nnina bbandi. Obadde wabulira wa? Ntera okugendako e Nigeria ne ndaba ku mikwano gyange naye sirinaayo basajja ng’abamu bwe balowooza.
Olwo abakwagala bakufuna batya? Ndi ku 0752619575.


text:
OMUSAJJA atabuse n'omukazi gwe yazaalamu omwana ku by'ensasula y'ebisale by'essomero n'amulabiriza nga yeewunguddemu n'abuzaawo omwana.
Sophia Nakijoba nnyina w'omwana yagambye nti, muwala we, Sonia Nakibirango 6, yabuziddwaawo ku Lwokutaano lwa wiiki ewedde oluvannyuma lw'okukyaza eyali bba,Yahaya Kibirango awaka e Nateete mu Makaayi zooni.
Yagambye nti, baayawukana ne Kibirango mu 2017 nga bafunye obutategeeragana n'asigaza omwana era okuva lwe yatandika okusoma y'abadde amuweerera ng'era abadde agenze mu P2.
"Mu lusoma olwokubiri omwaka oguwedde, namusaba annyambeko okusasula ebisale by'essomero naye eyasasulako omulundi gumu.," Nakijjoba bwe yategeezezza.
"Bwe namukubira yayogera bisongovu ng'abasajja abansigula bwe balemeddwa okundabirira kati musaba ssente za kwerabirira. Nayagala muyite awaka alabe omwana w'abeera aleme kulowooza nti njagala ssente ze," Nakijjoba bwe yategeezezza.
Yayongeddeko nti, yatuuka ku ssaawa emu ey'akawungeezi ne boogera okutuuka ku ssaawa nga 5:00 wabula yalaba tebakwataganye kwe kusalawo asooke yeewunguleko katono oluvannyuma baddemu okwogera yagenda okudda awaka nga Kibirango n'omwana tebaliiwo.
Yaddukidde ku poliisi y'e Nateete n'aggulawo omusango gw'okumubbako omwana ku fayiro SD 43/13/02/2019.
Amyuka omwogezi wa poliisi mu Kampala n'emiriraano, Luke Owoyesigyire yagambye nti, okuwamba musango era banoonyereza singa banaakizuula nti, Kibirango omwana yamuwambye buwambi bwe banaamukwata ajja kuvunaanibwa ogw'okuwamba omwana okuva ku nnyina.


text:
Atieno (ku kkono), Nassuuna (wakati) ne Wamala nga bali mu kkooti.
Bya MARGRET ZALWANGO
ABAKUNGU bataano ab'akakiiko k'eddembe ly'obuntu basimbiddwa mu kkooti ewozesa abalyake n'abakenuzi ne bavunaanibwa okukozesa obubi ofiisi zaabwe.
Wilfred Asiimwe Muganga, Tadeo Wamala, Rebecca Nassuuna, Willy Agirembabazi ne Rebecca Agnes Tino nga bonna bakungu b'akakiiko aka Uganda Human Rights Commission be baasimbiddwa mu kkooti mu maaso g'omulamuzi Pamela Lamunu ne basomerwa emisango okuli okukozesa obubi ofiisi zaabwe, okubulankanya ensimbi, n'okwekobaana okubba ssente za gavumenti.
Okusimbibwa mu kkooti, kiddiridde akakiiko akalwanyisa enguzi akakulirwa Lt. Col. Edith Nakalema okubakwata oluvannyuma lw'okukizuula nti enkola y'emirmu gyaabwe erimu ebirumira.
Kigambibwa nti bano wakati wa August ne November 2018 baggyayo obukadde 25 ne baziteeka ku akawunti ey'obwannannyini eya Rebecca Tino nga bagamba za kukola mirimu gya kitongole kyokka nga balimba.
Baagenda mu maaso ne baggyayo ssente endala obukadde 25, obukadde 40, n'obukadde butaano buli omu ze beegabira ng'ate zaalina kukola mirimu gya gavumenti.
Nga bayita mu looya waabwe, Caleb Mwesigwa baasabye omulamuzi abakkirize okweyimrirwa era ne baleeta ababeeyimrira.
Omuwaabi wa gavumenti Marion Acio yasabye kkooti ebagaane okudda mu ofiisi kyokka kino omulamuzi yakigaanye.
Omulamuzi Lamunu yabakkirizza okweyimrirwa n'abayimbula ku kakalu ka kkooti ka bukadde butaano buli omu ze yabalagidde okusasula mu bbanka, abaabeeyimiridde obukadde 50 ezitali za buliwo n'abalagira n'okuwaayo paasipooti zaabwe mu kkooti.
Omusango gwa kudda mu kkooti nga July 11.


text:
OBUCAAFU Obufumbekedde mu bitundu by'e Kawempe bwewanisizza abatuuze emitima olw'okutya okulumbibwa endwadde eziva ku bucaafu.
Omu ku batuuze ategeerekeseeko erya Jane Namuddu owe Bwaise ategeezezza nti abaana n'abantu abakulu balwala embuto ng'era kati abamu ku bazadde basazeewo okusibira abaana baabwe mu mayumba okusobola okubatangira enddwadde zebayinza okufuna okuva mu bucaafu.
Namuddu ategeezezza nti bwekibeera nga ddala kituufu abakulembeze babalumirirwa basaba okuviira ddala ku mubaka wa Kawempe North Latif Ssebaggala Ssengendo, owa Kawempe South Mubarrak Munyagwa ssaako ne mmeeya Sserunjogi bakwate ku musaala gwabwe okumala emyezi esatu baziweeyo okuyamba okukulaakulanya munisipaali ye Kawempe.
Ebimu ku bitundu ebisinga okubeera mu mbeera embi kuliko Makerere III, Mulago, Kazo Angola, Bwaise III, ssaako ne Wandegeya.
MEEYA AYOGEDDE
Emmanuel Sserunjogi Mmeeya we Kawempe ategeezezza nti kituufu Kawempe mucaafu naye ensonga eva ku bikozesebwa okubeera ebitono mu kitongole kya KCCA ssaako n'abantu obutafaayo mu kweyonja ne baagalanga okulinda abakulembeze baabwe.
Ayongedddeko nti waliwo abantu abamu abakwata kasasiro ne bamusuula mu myala nga bakigenderedde era nga bino bye bimu ku bintu ebisinga okusaasaanya obucaafu.


text:
Specioza Kazibwe
Specioza Naigaga Wandira Kazibwe, munnayuganda omusawo omutendeke mu byokulongoosa ate era munnabyabufuzi. Omukyala ono era ayitibwa Nnaalongo olw'ensonga nti yazaala abaana abawala nga balongo. Yaliko omumyuka w'omukulembeze w'eggwanga Uganda okuva mu mwaka gwa 1994 okutuuka mu 2003.Ye mukyala ku lukalu lwa Africa eyasooka okukoonola ekifo ky'obumyuka bw'omukulembeze w'eggwanga mu ggwanga eririna obwetwaze.[1] Mu Gwomunaana, 2013, ssaabawandiisi w'ekitongole kya United Nations, Ban Ki-Moon yalonda Specioza okukulembera kaweefube w'okulwanyisa endwadde ya mukeenenya ku lukalu lwa Africa.[2]
Ebyafaayo n'obuyigirize bwe[kyusa | edit source]
Specioza Kazibwe yazaalibwa mu ddisitulikiti y'e Iganga nga 1 Ogwomusanvu, 1954. Yasomerako ku Mount Saint Mary's College Namagunga, essomero ly'ekisulo nga lya bawala bokka eryesigamiziddwa ku musingi gw'ekikatuliki era nga lisangibwa ku luguudo oluva e Kampala okudda e Jinja okuliraana akabuga k'e Lugazi. Mu mwaka gwa 1974, Specioza yagenda mu bbanguliro ly'abasawo ku ssettendekero e Makerere (Makerere University School of Medicine), gye yasomera obusawo bw'abantu era n'afuna ddiguli ya Bachelor of Medicine and Bachelor of Surgery mu mwaka gwa 1979. Yeeyongerayo n'afuna ddiguli ey'okubiri mu busawo (Master of Medicine), era nga nayo yagifunira mu Makerere University Medical School, nga amakanda yagasimba mu kulongoosa bantu (General Surgery). Mu mwaka gwa 2009, yaweebwa ddiguli ya Doctor of Science (SD) okuva mu Harvard School of Public Health, Department of Population and International Health.[3]
Obukugu bwe[kyusa | edit source]
Kazibwe yatandika olugendo lwe olw'ebyobufuzi nga mmemba mu kiwayi ky'abavubuka n'abakyala mu kibiina kya Democratic Party. Mu mwaka gwa 1987, Kaziibwe yawangula akalulu ke akaasooka ng'omukulu w'ekyalo era nga yajjira ku kkaada y'ekibiina kya National Resistance Movement (NRM). Oluvannyuma yalondebwa okukiikirira abakyala mu ddisitulikiti y'e Kampala era n'afuuka ssentebe w'akakiiko akawabuzi akaanoonyeza Museveni akalulu.
Yasooka okuweereza mu bukulembeze bwa Yoweri Museveni mu mwaka gwa 1989, bwe yaweebwa ekifo ky'obumyuka bwa Mminisita atwala ebyamakolero n'aweereza mu kifo kino okutuusa mu mwaka gwa 1991. Okuva mu mwaka gwa 1991 okutuuka mu 1994, Kazibwe yaweereza nga Mminisita wa Gender and Community Development. Yali mmemba ku lukiiko olukulu olwabaga ssemateeka wa Uganda omupya mu mwaka gwa 1994. Mu mwaka gwa 1996, yalondebwa mu ddisitulikiti y'e Iganga okukiikirira ekitundu kya Kigulu South mu lukiiko lw'eggwanga olukulu. Specioza Kazibwe yaweereza nga omumyuka w'omukulembeze w'eggwanga era Mminisita w'ebyobulimi, obulunzi n'obuvubi okuva mu mwaka gwa 1994 okutuuka mu 2003.
Kazibwe abadde mulwanyirizi wa bakyala ku lukalu lwa Africa. Nga yeegasse n'ekitongole kya Organization of African Unity n'ekya United Nations Economic Commission for Africa, Kazibwe mu mwaka gwa 1998 yatandikawo ekibiina ekimanyiddwa nga African Women Committee on Peace and Development (AWCPD) era nga ye ssentebe waakyo. Ekigendererwa kya AWCPD kwe kuyambako okusobozesa abakyala okwenyigira mu nteekateeka ezigendererwamu okutumbula eddembe n'enkulaakulana ku lukalu lwa Africa. Dr. Kazibwe era abadde ssentebe w'obukiiko obuwerako mu ggwanga era nga muno mulimu:
-The Senior Women's Advisory Group on the Environment
-The Uganda Women Entrepreneurs Association LimitedThe Uganda Women Doctors Association
-Agri-Energy Roundtable Uganda (AER/U)
Kazibwe yakubiriza okuteesa kwa AER/Uganda nga 25 Museenene, 1991 okwali ku Kampala Sheraton ate era n'aweereza ne ku kakiiko akamanyiddwa nga Honor of the Agri-Energy Roundtable (AER) okumala emyaka egiwera, gye yamanyikira ennyo. Mu mwaka gwa 1998, ekitongole ekimanyiddwa nga Food and Agriculture Organization (FAO) kyamuwa omudaali (Ceres Medal) olw'omulimu gwe yakola okusobola okulaba nga ebbula ly'emmere liggwaawo wamu n'okufufuggaza obwavu.[3]
Ebimukwatako ng'omuntu[kyusa | edit source]
Mu mwezi Gwokuna mu mwaka gwa 2002, Kazibwe yawaayo ekiwandiiko ekyali kisaba okwawukana ne bba, n'agamba nga bwe yali yeetamiddwa embeera y'okutulugunyizibwa mu maka olutatadde. [4] Abasajja okuwasa abakazi abangi wamu n'okubakuba muze ogweriisa enkuuli mu Uganda, naye ate abaawukana be batono ddala. kino bba yakiwakanya nga bw'ajuliza ne ku nzikiriza y'eddiini y'ekikatuliki, era nga bw'agamba nti mukyala we yali akomyewo kikeerezi ewaka ate nga tamuwadde nsonga ya ssimba, n'ekirala nti yali akoze omukago ne bannabyabufuzi abamu be yali tayagala.[5] Oluvannyuma lw'okuzibuwalirwa okutuukiriza obuvunaanyizibwa bwe obw'ebyobufuzi wamu n'okukwasaganya ensonga y'okwawukana ne bba eyalimu vvulugu omuyitirivu, Kazibwe yasalawo n'alekulira okuva mu bifo bye yalina mu gavumenti. kino yakikola ku Lwokusatu nga 21 Ogwokutaano, 2003 era n'asaba okweyongerayo mu maaso n'emisomo gye. Yamaliriza ddiguli ye ey'okusatu gye yasomera ku Harvard University. Kazibwe alinaabaana bana ng'ogasseeko n'abalongo be yazaala mu bufumbo bwe obwasooka ate era ng'alina n'abalala baayamba.[1][4]
Ebijulizo[kyusa | edit source]
- ↑ 1.0 1.1 Empty citation (help)
- ↑ Empty citation (help)
- ↑ 3.0 3.1 Empty citation (help)
- ↑ 4.0 4.1 Empty citation (help)
- ↑ Empty citation (help)


text:
Bya DICKSON KULUMBA
ABEESIMBYEWO okuvuganya ku kifo kya pulezidenti w’ekibiina kya FDC bassiddwaako obukwakkulizo bwe balina okutuukiriza okusobola okuvuganya mu bwesimbu.
Buli eyeesimbyewo alagaddwa okulekulira ekifo ky’obukulembeze mu kibiina.
Bino omwogezi w’ekibiina kino omubaka Wafula Oguttu yabitegezezza olukungana lwa bannamawulire olwatudde ku kitebe ky’ekibiina kino e Najjanankumbi ku mande.
Oguttu yategezezza ng’abasunsuddwamu abasatu okuvuganya ku kifo kino bwebatandika kampeyini wiiki eno, nga zakumala emyezi essatu miramba okutuusa nga November 20,2012.
“ Kampeyini bwezinagwa olukiiko lw’abakiise lujja kutuula nga November 22,2012 okulonda omukulembeze omuggya okudda mu kifo Dr Kiiza Besigye,” Oguttu bweyagambye.
“Era amateeka g’ekibiina gagamba nti eyesimbyewo yenna bwaba alina ekifo kyonna kyaddukanya, alina okulekulira obukulu obwo bwatyo nayingira okuvuganya nga tewali nkizo yonna gyalina ku banne,” Oguttu bweyagaseeko.
Kino kitegeza nti Nandala Mafabi alina okuva mu kifo ky’okukulira oludda oluvuganya mu palamenti, Geofrey Ekanya ave ku ky’obuwanika bwekibiina ate Gen Mugisha Muntu, akola ng’omukunzi w’abantu mu kibiina kino, akiveeko.
Mu lukungana lwe lumu Oguttu yagambye bo ng’aba FDC bagala pulezidenti Museveni amenyewo byeyayogedde nti ekibiina kyenyigira mu kubba obululu.
“Aba NRM bebali bategeka okubba obululu naye netubalemesa, Kayihura yakyuka atwala poliisi y’e Kasese era nakulira ebyokulonda naye nakyusibwa ng’ebula wiiki okulonda kutuuke,” Oguttu bweyewozezaako ng’ekibiina kye bwekitalina busobozi bwakuba kalulu.
Era abakungu b’ekibiina kino basabye gavumenti eteeke ensimbi eziwera mu by’emizannyo kubanga byangu byakuzimba omwoyo gw’eggwanga okusimba okuteekawo omusimbi okusomesa abantu mwoyo gwaggwanga.
“Omudduusi waffe Kiprotich yatukoze bulungi ng’eggwanga era tumuyozayoza. Wano gavumenti w’erina okukyusiza enkola eggye omusimbi oguli mu maka ga pulezidenti okusomesa mwoyo gwa ggwanga, eziteeke mu mizannyo,”
Bamwenda Toterebuka omumyuka w’omwogezi w’ekibiina kino bweyategezezza.
Toterebuka yasabye gavumenti efule Kiprotich omuzira w’eggwanga lino olw’ekitiibwa kyeyaritusizaako.
Abaagala ekya Besigye bateereddwaako obukwakkulizo